text:
Mánansdúgva (lat. Columba palumbus L; da. Ringdue) er nógv størri enn bládúgva. Í litinum líkjast tær nógv, men kennast tó lætt at, av tí at mánansdúgvan hevur ein langan hvítan lit aftur frá vongknúgvanum; tær gomlu hava eisini ein avlangan ella rundan blett hvørjumegin á hálsinum — harav navnið. Í Føroyum síggjast tær sjaldan og mest einstakar; tað hendir tó, at tær koma upp ímoti 20 í flokki.
Føturnar á dúgvu eru setuføtur, men nógv tjúkkari enn á smáfugli; og tí at teir eisini eru sera stuttir, hava tær eitt margháttligt gongulag, duffa framyvir, hvørja ferð tær stíga til.
Úr: Mikkjal á Ryggi: Fuglabókin, Dýralæra II. 1951.


c: text/html

text:
Kærunevndin í lendismálum hevur tann 27. januar 2009 gjørt endaliga úrskurð í einum principiellum kærumáli um, at kommunurnar skulu fylgja egnum byggisamtyktum. Skulu kommunurnar gera frávik frá almennu byggisamtyktini, skal hetta gerast við serstakari byggisamtykt og ikki við undantaksloyvi.
Umhv°rvisstovan hevur fulla heimild til at gera av, um kommunalar byggisamtyktir vera hildnar Ý sambandi vi matrikulmßl.
Hetta er ein av niurst°unum, eftir at KŠrunevndin Ý lendismßlum tann 27. januar 2009 hevur gj°rt endaligan ˙rskur Ý einum prinsipiellum kŠrumßli.
Kommunur fylgja ikki egnum byggisamtyktum
Ein tann st°rsti trupulleikin Ý matrikulerum mßlum er, at umsˇknir ofta ikki eru Ý trß vi galdandi kommunalar byggisamtyktir. Matrikulerar broytingar skulu sambŠrt ž 20 Ý matrikullˇgini ummŠlast av avvarandi kommunu. Men ofta gera kommunur ikki nˇg nˇgv burtur˙r at kanna, um umsˇknirnar eru Ý trß vi galdandi byggisamtyktir. TÝ enda slÝk mßl vi at Umhv°rvisstovan, vi heimild Ý ž 17 Ý matrikullˇgini, noktar at fremja tey orsaka av, at tey ikki eru Ý samsvar vi galdandi byggisamtykt.
Kommunurnar hava ofta ilskast inn ß Umhv°rvisstovuna Ý slÝkum mßlum og hildi uppß, at Umhv°rvisstovan ikki skal blanda seg uppÝ, hvussu tŠr umsita sÝnar egnu byggisamtyktir. Men n˙ hevur kŠrunevndin Ý lendismßlum gj°rt av, at hetta hevur Umhv°rvisstovan fullan rŠtt til.
Minni grundstykki enn byggisamtyktin loyvdi
═t°kiliga kŠrumßli sn˙i seg um, at ein ˙tstykking var framd, har grundstykkini vˇru undir minstamarkinum Ý byggisamtyktini fyri grundstykkjast°ddir. H˙sini eru bygd, men Umhv°rvisstovan noktai kortini at fremja sundurbřti til grundstykki. MŠlt var kommununi til at fßa viurskiftini Ý rŠttlag vi at gera eina serstaka byggisamtykt fyri °ki, og hesum tˇk kŠrunevndin undir vi.
Geri serstakar byggisamtyktir!
Petur Nielsen, deildarleiari ß Umhv°rvisstovuni, sigur, at hetta mßli er ein ßminning til kommunurnar um, at tŠr skulu halda sÝnar egnu byggisamtyktir, tß byggiloyvi vera givin. Er Štlanin at gera frßvik frß almennu byggisamtyktini, skal hetta ikki gerast vi at geva undantaksloyvi, men vi eini serstakari byggisamtykt. ┴ henda hßtt vera avgerirnar Ý tÝlÝkum mßlum nˇgv betri grundaar, eins og grannarnir Ý °kinum fßa vŠl betri m°guleikar til at gera teirra ßskoan galdandi Ý tilgongdini Ý sambandi vi serstakar byggisamtykir
myndin er tikin av nřggja Ýb˙arbyggingini noruri ß Heium Ý Mivßgi. Myndin hevur einki beinleiis tilknřti til sjßlva greinina.

robotstxt: allowed

filter: keep


text:
Orð: Lina Sandell
Lag (5. mars 2007): Knút Olsen
Týtt: Petur Jacob Sigvardsen
Viðmerking: Týddur í 1961.
Her savnast vit nú um títt orð
sum børn um teirra faðirs borð.
Vit biðja teg av hjartans grund:
Ver okkum hjá í hesi stund!
Vit vilja hoyra, tala tú,
tað, okkum tørvar, veit oss nú;
tín náðarstreymur reinsi øll,
fyll, Halgi Andi, hesa høll!
Verj vára oyru, eygu við,
og skapa tú tín hjartafrið,
so hugsan vár tó ikki má
langt út í viðu verøld gá.
Vit biðja teg av hjartans grund:
Tú signa hesa halgu stund;
lat metta oss Gudsorðsins breyð,
so hvørvur øll vár sorg og neyð.


text:
Campingtúr í Vestmanna 08-10 mars 2013
Fyrsti campingtúrurin í ár :o)
Tá vit fyltu vatn í tangan og lótu kranarnar renna eina løtu, bleiv gólvi
vátt og vit sóu at vatni kom úr hesum báðum kranunum, vit spentu og spentu men
einki hjálpti. Slangurnar vóru
barasta blivnar so harðar at tað bleiv ikki tætt. So vit hitaðu slangurnar við hárfønaranum og so hjálpti og tað bleiv tætt :o) gott at hava hárfønara við. Má fara at keypa ein metur
av ½ tumma slangu at hava í vogninum
Her eru einar 2 gradir í Vestmanna og væl av vindi so tað er ikki
útiveður
Xfaktor mátti onkur síggja so sjónvarpi er komi upp, hevur annars ligi uppi á
ovastaloft
í fleiri ár So er Xfaktor og trífóturin tók eina mynd av okkum :o)
Leygarmorgunin kom Lars til Vestmanna, skuldi orna okkurt í campingvogninum
Vognurin hjá Sonna og Jenny
Jenny og Sonni klár at fáa sær døgurða, vælgagnist fittu fólk :o)
Lars sær so nakin út við ongum fotutóli um hálsin :o)
Fínasta veður í Vestmanna, men mega mega kalt
Her er hyggiligt at sita
Ja man má verða væl útgjørdur við fototólum um man skal kappast við Lars :o)
Vit vóru ein lítlan túr undir Vestmanna Bjørgunum við gummibátinum :o)
Tey gera nógv fyri at fáa ferðafólk til Vestmanna
Vit hugdu eitt eygablikk við stórum eygum, eftir hesum eygum :o)
Fiskivinnuskúlin
Ellisheimi
So skal vaskast upp og Gudmundur hevur bjóða seg framm :o)
Vit telva og Gudmundur sær sera sikkur út :o)
Vit hava sett okkum nýggjan gassalarm í vognin, tað má man hava tá tað er so
kalt og eingin tjansur at sova uttan varma
Sunnudagur og sera sera gott veður, bláur himmal og sólin skínur oman og niðan :o)
Laila tók sær stokkarnar út við :o)
Nakað av vindi hevur verði í vetur, beinini eru næstan farin av trøðunum
EL-málarin nr 5 stendur á 44,5 tá vit komu og 58,3 tá vit fóru. So vit hava
brúkt 13,8 Kwt ella 42 kr fyri eitt heilt vikuskifti, ikki so gali
Vit høvdu gólvvarmar frá alla tíðina
Ísur niðast á gassfløskuni, tað hava vit ikki sæð fyrr :o)


text:
Ingi Samuelsen
15.12.2017 - 07:02
Tíðindi > Uttanlands > Annað
Í fleiri áratíggjur eru børn í tíggjutúsundatali misnýtt, og stovnar í Avstralia hava als ikki megna at tikið sær av landsins børnum.
Hetta er lemjandi niðurstøðan í eini frágreiðing, sum varð almannakunngjørd í Avstralia í dag. Í fimm ár hevur ein serlig kanningarnevnd granskað í einum máli um kynsliga misnýtslu av børnum í landinum.
Í frágreiðingini lýsir kanningarnevndin, Royal Commission, umfatandi misnýtsluna sum ein ”tjóðarsorgarleik”, skrivar AFP tíðindastovan.
Myndugleikarnir í Avstralia settu kanningarnevndina í 2012 eftir trýsti í fleiri ár um at fáa kanna ákærurnar um misnýtslu av børnum í katólsku kirkjuni. Nú er kanningararbeiðið liðugt.
Yvir 15.000 offur hava hesi fimm árini sett seg í samband við nevndina, og hava greitt frá um misnýtslu á barnaheimum og skúlum og í kirkjum, ítróttafeløgum og ungdómsfeløgum.
Tilsamans eru yvir 4.000 stovnar skuldsettir fyri misnýtslu – fleiri teirra hava verið undir katólskari leiðslu.
- Fleiri tíggjutúsund børn hava verið kynsliga misnýtt í nógvum avstralskum stovnum. Vit koma aldri at kenna tað veruliga talið, ljóðar niðurstøðan í frágreiðingini.
Sama kanningarnevnd staðfesti longu í februar í ár, at bert eitt lítið tal av teimum 1.265 katólsku prestunum í nonnunum, ið eru skuldsett fyri at hava misnýtt børn í Avstralia í árunum 1950 til 2010, eru kannað.
Sambært nevndini komu í árunum 1980 til 2015 4.444 fráboðanir um seksuella misnýtslu av børnum í Avstralia til kirkjuligu myndugleikarnar.
- Ákærurnar eru óhugaligar. Tað hevur ikki verið lurtað eftir børnunum, og tað, ið verri er: Tey eru revsað. Ákærurnar vórðu ikki kannaðar. Prestar og onnur starvsfólk í kirkjuni vórðu flutt, segði nevndin í februar, sambært AFP tíðindastovuni.
- Og tey støðini, hagar tey vórðu flutt, vistu einki um teirra fortíð. Skjøl vórðu burturbeind. Hulinskapurin sigraði.
Sambært kanningarnevndini var miðalaldurin hjá offrunum 10 ár fyri gentur og 11 ár fyri dreingir.
(Mynd: EPA)


text:
Tvey kort, tá tú ferðast
Tað er altíð skilagott at hava tvey kort við út at ferðast. So ert tú tryggari, um annað kortið verður óvirkið av onkrari orsøk ella blívur burtur, og tú kemur ikki í penganeyð. Umráðandi er at goyma kortini á ymsum støðum, so øll kortini ikki eru burtur, um óhappið hendir.
Sera skilagott við tveimum kortum
Vilt tú verða vís/ur í altíð at hava pening til taks á ferðini, er tað eitt gott hugskot at hava eitt eyka Mastercard ella eitt MasterCard Debit-kort afturat tínum vanliga gjaldskorti. Visa/Dankort hevur eitt nýtsluhámark á 25.000 kr. í leypandi 30 dagar. Skuldi tú rokkið hetta hámark á ferðini, er skilagott at hava eitt eyka kort við.
Royn at gjalda við korti, tá ið tú keypur í handlum ella etur á matstøðum, heldur enn at taka pening út í sjálvtøkum í útlandinum. Tað kostar minimum 30 kr. hvørja ferð, tú tekur pening út í eini sjálvtøku uttanlands. Hinvegin er ókeypis at gjalda við korti. Tó taka summi eitt ómaksgjald fyri útlendsk kredittkort.
Hevur tú MasterCard kort er vert at minnast til, at náttina til 2. sunnudag í mánaðinum í tíðarskeiðnum kl. 01.00 - 05.00 ber ikki til at nýta MasterCard kortið. Hetta tí, at SDC dagførir sínar skipanir í hesum tíðarskeiðnum og atgongd ikki er til on-line skipanirnar.
Ansa væl eftir kortinum
Halt eyga við kortinum. Lat ikki tænaran ella handilsfólkið fara í eitt rúm aftanfyri við kortinum. Og lat ikki kortið liggja frammi, soleiðis at lætt er at fáa fatur á kortnummarinum.
Um tú ert so óheppin at missa eitt kort burtur á ferðini, er best at ringja til Eik alt fyri eitt á tel. 348000, soleiðis at vit kunnu sperra kortið.
Verður kortið burturmist um kvøldið ella í vikuskiftinum, eigur tú at seta teg í samband við kundatænastuna hjá Nets:
Sperra MasterCard
Tel. +45 44 89 27 50
Sperra Visa kort
Tel. +45 44 89 29 29
GG! Minst til at hava kontunummar ella kortnummar klárt, tá tú ringir fyri at sperra kortið.
Tak Netbankan við á ferðini
Við Netbankanum á fartelefonini ella sum app á tíni smartphone, kanst tú fylgja væl við salduni á kontuni, meðan tú ert í feriu. Tú kanst regluliga kanna salduna, gjalda rokningar ella flyta ímillum kontur, so kontan ikki fer í minus. Les meira um Netbankan á fartelefonini ella Netbankan sum app.
Les eisini:


text:
Nú klokkan tíggju fór løgtingið undir at viðgera fiskidagarnar fyri komandi fiskiár, sum byrjar 1. september.
Høgni Hoydal, fiskimálaráðharri hevur lagt uppskot fyri tingið, har 30 prosent verður tikið av fiskidøgunum undir Føroyum hjá øllum uttan trolarum. Ein buffari er kortini lagdur afturat, har 15 prosent er lagt í eina felagspulju, sum teir ið hava brúkt allar sínar fiskidagar kunnu fáa fleiri dagar.
Feløgini, ið verða rakt, finnast nú harðliga at skerjingini í fiskidøgum. Felagið Línuskip, Felagið Trolbátar og Felag Útróðrarmanna høvdu fund í Runavík, og tey hava skrivað løgtinginum eina hvassliga yvirlýsing, sambært Kringvarpinum.
- Veiðitrýstið er minkað niður í næstan einki av sær sjálvum, og um landið ikki tolir søguliga lága veiðitrýstið, sum nú er, verður neyðugt at leggja skip og bátar, siga feløgini.
Høgni Hoydal, landsstýrismaður, vísir hinvegin á, at tað snýr seg um at bjarga flotanum og fiskiskapinum undir Føroyum.
- At toska- og hýsustovnurin eru so illa fyri, og fiskiskapurin so lágur, hevur havt álvarsligar avleiðingar fyri samfelagsbúskapin, fyri stórar partar av vinnuni og fyri virksemið og vakstarmøguleikar kring landið.
- At náttúruviðurskiftini ikki eru til vildar, hava vit ikki sjálv ræðið á. Men vit hava ábyrgdina av at gera av, hvussu høgt veiðutrýstið er, og hvat er ráðiligt at taka úr stovninum á tí støði, sum teir eru, so teir hava møguleika at vaksa, tá ið nátturuviðurskiftini ganga við, sigur Høgni Hoydal, landsstýrismaður.
Uppskotið um fiskidagar er næsta punkt á skránni fyri tingfundin, sum byrjaði klokkan 10.


text:
Poul Michelsen
Poul Johan Sundberg Michelsen (føddur 22. juli 1944 í Tórshavn), vanliga nevndur Poul Michelsen, er stovnari og núverandi formaður fyri Framsókn, umframt vinnulívsmaður.
Innihaldsyvirlit
Lívs- og vinnulig yrkisleið[rætta | rætta wikitekst]
Hann hevur útbúgving í handli og vinnulívi. Í 1974 setti hann á stovn vøruhandil í hjallaranum heima hjá sær sjálvum. Vøruhandilin mennist so mikið nógv, at í 1977 varð partafelagið P/F Poul Michelsen sett á stovn. Í 2015 starvaðust 60 fólk á PM Heilsølu, har Poul Michelsen framvegis er virkin sum forstjóri.
Poul Michelsen hevur eisini verið Føroya meistari í badmintoni fleiri ár á rað.
Politisk yrkisleið[rætta | rætta wikitekst]
Hann var býráðsformaður í Tórshavn 1980 - 1992. Løgtingsmaður fyri Fólkaflokkin frá 1984 til 1990 og aftur frá 2002. Næstformaður í Løgtinginum 1989 - 1990. Aðalkonsul fyri Finnland í Føroyum. 11. oktober 2010 valdi Poul Michelsen at melda seg úr Fólkaflokkinum. Stutta tíð seinni, á vári 2011, stovnaði hann saman við øðrum nýggja flokkin Framsókn, ið er ein liberalur tjóðskaparflokkur. Á løgtingsvalinum 2011 varð hann valdur á ting fyri Framsókn. Flokkurin fekk tvey umboð, hin tingmaðurin var Janus Rein, sum var nýggjur í politikki. Knapt eitt ár eftir valið, valdi Janus Rein tó at taka seg úr Framsókn og gjørdist leysgangari, og fór seinni í Fòlkaflokkin. Poul Michelsen gjørdist sostatt einasti løgtingsmaður fyri Framsókn eftir 6. oktober 2012.[1] Á løgtingsvali 2015 varð Poul Michelsen valdur inn aftur á ting fyri Framsókn saman við Honnu Jensen. Hin 15. september 2015 gjørdist hann landsstýrismaður í Uttanríkis- og vinnumálum. Tá tók Ruth Vang sæti fyri hann. Hin 17. september 2015, tá ið nevndarsessir í Løgtinginum skuldu býtast, gjørdist Annika Olsen, ið fór úr Fólkaflokkinum eina viku frammanundan, limur í Framsókn og gjørdist forkvinna í Fíggjarnevndini. Framsókn hevði harvið fingið 3 tinglimir á fyrsta sinni, og fyri fyrstu ferð í søgu Føroya, hevði Løgtingið fingið ein flokk við meir enn einum tinglimi ið bara vóru kvinnur.
Keldur[rætta | rætta wikitekst]
- ↑ Aktuelt.fo Janus Rein hevur tikið seg úr Framsókn
- 2005 - Kraks Blå Bog


text:
About
-
Martine dobry den,
obdivuji Vase uzasne fotografie, talent a cit pro kreativni zabery. Mam na Vas dotaz a to jake vybaveni pouzivate a jak dalece upravujete fotografie a v jakem post procesing programu.
Myslite, ze by jste mi mohl poslat nejakou Vasi fotografii bez upravy a po uprave?
Dekuji.
Monika Askew
-
Hey Martin.
Eg havi tveir spurningar.
Eg havi nakrar brúðarmyndir, ið eg gott kundi hugsa mær at blivi redigeraðar. er tað nakað ið tú gert?
Niels Jacob (photocare eigarin) tók okkara myndir, men hann redigeraði tær ikki. Kundi hugsa mær at fingið nakrar redigeraðar og síðani prentaðar á eina bók, sovorðnar bøkur ið tú plagdi at gera fyri brúðarpør fyrr… Um tað letur seg gera, hvussu nógv vildi tað kosta á leið?
og so atlaði eg at spyrja um tú tekur myndir av smábørnum… Eg skal eiga í juli mánað og kundi møguliga hugsa mær at fingið ein pro fotograf at tikið nakrar fáar myndir av mær, mínum manni og okkara komandi barnið. hvussu nógv kostar tað á leið?
Stóra takk fyri.
gleði meg at hoyra aftur frá tær
Brynja


text:
Størri skip innan eitt nú ferða-, fiski- olju- og flutningsvinnuna kunnu framyvir koma til og frá bryggju í Føroyum. Nýggi sleiparin hjá MEST, sum hevur munandi størri togmegi enn verandi sleiparar í landinum, kann nøkta tørvin hjá størri skipum . Sáttmáli um keyp av størri sleipara var undirskrivaður í gjár og væntast sleiparin til Føroyar um tveir mánaðir.
Talan er um nógv tann størsta sleiparan, sum kann veita tænastur til vinnuna í Føroyum. Togmegin á nýggja sleiparanum er umleið tríggjar ferð togmegina á verandi sleiparum í Føroyum – umleið 40 tons. Nýggi sleiparin er 26 metrar langur og 8 metrar breiður og egnaður til at arbeiða í øllum veðri. Báturin hevur stóra hekkurullu, dekskrana og harumframt stórt deksspæl, sum kann brúkast í samband við ymiskar avbjóðandi uppgávur.
Umframt at vera los- og sleipibátur er nýggi sleiparin eisini vælútgjørdur til bjargingaruppgávur, og kann verða viðvirkandi partur av tilbúgvingini og hevur millum annað tvær FIFI (Firefigthing) vatnkanónir á stýrihústakinum. Eftir at skipið hevur verið til botnkanningar og annað, er skipið væntandi í Føroyum um tveir mánaðir ella so.
MEST hevur veitt los- og sleipitænastur síðani 1975 tá ið ”Skúmarin” varð bygdur. Seinastu árini hava kundar og vinnan sum heild gjørt vart við tørvin á størri sleipibáti. ”Vit eru sera nøgd við, at tað er eydnast okkum at fáa ein sleipara, sum lýkur øll okkara krøv til ein sleipara á okkara farleiðum”, sigur Mouritz Mohr, stjóri á MEST.
Vinaliga P/F MEST


text:
Dygdarskipan fyri føroyska sjúkrahúsverkið
Landssjúkrahúsið er ein tænastuveitari, sum arbeiðir miðvíst við dygdarmenning og sjúklingatrygd. Sum ein liður í hesum hevur Landssjúkrahúsið farnu árini verið í eini fyrireikingartilgongd at verða skoðað og góðskugóðkent (akkrediterað) sbrt. dygdarskipanini Den danske kvalitetsmodel (DDKM) hjá Institut for Kvalitet og Akkreditering i Sundhedsvæsnet (IKAS).
Skoðanin var framd á vári 2017, hareftir sjúkrahúsið fekk sína góðsku góðkenning.
Talan er at kalla um skipan sum tekur støði í líknadi skipan sum er galdandi fyri donsk sjúkrahús, tó er talan um eina útgávu sum er tillagað føroyskum viðurskiftum.
Vanliga verður dygdarskipanin nevnd trygd og dygd. Skipanin fevnir bæði um kliniskt, tænastu- og fyrisitingarligt virksemi.
IKAS er ein óheftur stovnur sum skal meta um sjúkrahúsið livir upp til tey ásettu dygdarkrøv standardsettinum, sum er ásett fyri føroyska sjúkrahúsverkið. Standardsettið er tøkt her.
Hví akkreditering?
Tað hevur altíð verið ein natúrligur og sjálvsagdur partur í arbeiðinum hjá læknum, sjúkrarøktarfrøðingum og øðrum heilsustarvsfólkum at veita borgarum eina so góða fakliga tænastu sum gjørligt og at arbeiða sbrt. skipaðum mannagongdum. Høvuðsmunurin við eini dygdarskipan er at tað kemur ein óheftur stovnur og setir nakrar yvirskipaðir standardir (sum taka støði í eitt nú tilmælum hjá WHO (Alheimsheilsustovninum), fakligum selskapum vm.) har serligt uppmerksemi er neyðugt fyri at tryggja høga sjúklingatrygd og dygd og metir um vit gera sum ásett. Tað er bæði í mun til kliniskt, tænastu- og fyrisitingarligt virksemi á sjúkrahúsinum. Við øðrum orðum tað sum longu í stóran mun verður gjørt – verður sett í ein skipaðan leist og eftirmett av einum óheftum stovni. Sum dømi kunnu nevnast ásetingar um móttøku av sjúklingum, skjalfesting av viðgerð og røkt, observatión av sjúklingum, svarskriv eftir viðgerð, samskifti við aðrar eindir og stovnar, pínuviðgerð, intensiv viðgerð, heilivágsgevan, trygd í bygningum og tólum, innleiðsla av starvsfólki. Ein høvuðsfyrimunur er, at øll starvsfólkini fáa felags leiðreglur at halda seg til.
Hvussu er hetta komið í lag?
Í nov. 2013 var heilsunýskipanin hjá landsstýrismanninum í heilsumálum til aðalorðaskiftis á løgtinginum (sí her). Í henni verður m.a. lagt upp til at sjúkrahúsverkið skuldi góðskugóðkennast, t.v.s gerast partur av eini formligari dygdarskipan.
Hvussu ávirkar hetta arbeiði á LS?
Henda tilgongd viðkemur og ávirkar virksemið hjá flest øllum teimum á leið 30 starvsbólkunum á sjúkrahúsinum og á øllum deildum og eindum. Eitt nú við at lýsa, gera, íverkseta og fylgja kliniskum og fyrisitingarligum mannagongdum/leiðreglum og undirvísing í hesum sambandi, umframt arbeiði við at eftirmeta virksemi og gera møgulig neyðugt betranarátøk.
Til mannagongdir/leiðreglur er gjørd ein talgild skipan, ið kallast PLI-skjalaskipanin, soleiðis at øll starvsfólk kunnu finna fram galdandi ásetingar. Henda tilgongd setur stór krøv til starvsfólk, bæði faklig og skipanarliga, eins og áhuga og vilja til proaktivt at viðvirka til, at Landssjúkrahúsið í vaksandi mun gerst ein sonevnd lærandi organisatión.
Sum ein liður í hesum, er komin ein nýggj talgild skipan, ÓTH-skipanin, sum er til fráboðan av sonevndum ótilætlaðum hendingum.
Landssjúkrahúsið ynskir við eini goðskugóðkenning at liva upp til sína endamálsorðing, um eitt nú at veita sjúklingum eina heilsutænastu á høgum fakligum støði.


text:
Í uppskotinum til eykajáttanarlóg fyri august, sum skal til 1. viðgerð í løgtinginum fríggjadagin, sæst at samlaði kostnaðurin fyri nýggja havrannsóknarskipið, sum MEST skal byggja fyri landið, verður 307,6 milliónir krónur.
Sambært løgtingslóg nr. 73 frá 20. mai 1996, kann løgtingið lata føroyskum skipa- og bátasmiðjum 8% av sáttmálaprísinum til nýbygging og umbygging av flótandi eindum. Hesin skipasmiðjustuðul hevur verið latin, síðan lógin varð samtykt. Havrannsóknarskipið hevur tí ein kostnað, ið er býttur í tvey: Eina løgujáttan og eina skipastuðulsjáttan, tí skipið verður bygt í Føroyum. Samanlagdi kostnaðurin er tó tann samlaði løgukostnaðurin.
Í almennu viðmerkingunum til eykajáttanarlógina fyri august sæst, at býtið á kostnaðinum fyri nýggja havrannsóknarskipið er hetta:
1.Treytað avtala við MEST: 276.725 tús. kr. (íroknað akustiska útgerð til botnkanningar).
2.Eftirlit, óvæntaðar útreiðslur v.m.: 8.700 tús. kr.
3.Stuðul til skipasmíð: 22.138 tús. kr.
Tilsamans: 307.563 tús. kr.


text:
Cap Negret okkara nýggja heim ALTEA FILMUR
Her eru nakrar myndir av okkara íbúð í Cap Negret, beint við Altea
okkara adressa
onkur er til sølu
Wc nr 2
Lítið vaskirúm
Sera gott útsýni yvir havi og svimjihylin
Stórur svimjihylur
P-plássi hjá okkum í kjallaranum, elevatorurin til vinstru bara 5 metrar frá
bilinum :o)
Eitt skal man venja seg til og tað eru allar stýtturnar, hettar var skjótt at
fáa uppá bilin, og eru akkurát flutt inn í dag :o(
Vit orkaðu ikki at gera døgurða í kvøld, so Arnbjørn og Gudmundur gingu yvir
til eina pizza/resturant og keyptu pizza, sera hyggiligt stað og bara 2 min at
ganga :o)
Úti og lufta Bobby
Her er gott at sita og hyggja eftur bátum, sum sigla forbí
Leygarmorgun og Gudmundur, Laila og Bobby eru farin yvir til bakaran at keypa
til morgunmat
Jonathan og Gudmundur spæla playstation3 tað riggaði ikki till sjónvarpið í
hinum húsinum, so nú er Gudmundur glaður
Mitt á myndini er hurðin til bilhúsið, teir sparka bólt omaná karasjuni :o)
Hettar er innkoyringin til íbúðirnar
Stovan er ikki so galin, alt er spyldurnýtt
Laila rokast í køkinum
Myndin tikin í kamarinum hjá okkum, og inn í wc hjá okkum
Kamari hjá okkum
Jonathan inni í kamaranum hjá Gudmundi
Kamari hjá Anju
Yvamál um hettar nakrantíð kemur inn í skápini, sjálvt um hon hevur 3 stór skáp
:o)
Mynd tikin ú úthurðini
Urtapottarnir mugu eisini uppá mynd :o)
Samsung sjónvarpi hevur uml 40 kanalir + parabol, sum hevur eg veit ikki
hvussu nógvar, fleiri enn 100 kanalir tils
Altanin er heilt fantastisk og eru vit næstan bara her :o)
So er døgurðin á borðinum
Gudmundur og Jonathan byggja hyttu í kamarinum
Mamma er og luftar Bobby
Her standa teir og fiska við tráðu, við ljósi á toppinum
Teir standa enn og fiska, klokkan er farin av midnátt
So eru vit á strondini sólin skínur, hitin um 30 gr
Sólin kemur upp mánamorgunin klokkan 8
Her stendur ein og fiskar við 2 tráðum klokkan 19
Gudmundur ger skúlating
Týsmorgun
Gudmundur gongur í skúla frá kl 09 til kl 17, men frá kl 13 til 15.30 er
fríkorter tvs 2½ tíma hvar tey spæla og gera okkurt saman við lærarunum
Bonito bonito perro, vakur vakur hundur søgdu børnini Gudmundur var so
stoltur :o) Íbúðin aftanfyri
Sólin í morgun hósmorgunin hettar er útsýni hjá okkum so at siga hvønn morgun
á altanuni, tá vit eta morgunmat :o)
Gudmundur dámar so væl á strondini, so har eru vit hvønn dag. Tað er enn um
28-30 hitastig
Man má hava strandskógvar, tí tað er ikki ein sandstrond
Íbúðin aftanfyri, uttasta til vinstru 2. hædd
Tað er nógvur fiskur at síggja og vit mugu fara í campingvognin eftir
glúpunum og spann
Hósmorgun og sólin er við at koma upp klokkan 08
Flott er tað
Bobby sæst á strondini beint frammanfyri íbúðina hjá okkum
Gudmundur við at verða klárur at fara í skúla, tekur 12 min at ganga til skúlan
Her standa tey í kø meðan lærarin opnar hurðina
Nakrar myndir á til og frá skúlanum
5 min frá okkum, liggur hesin lítli bátahylurin sera hyggiligur og her kann
man leiga bátar, kajakkir og annað. Havi ikki roynt tað enn :o)
Bobby á altanuni
Laila var ein túr framvið skúlanum við Bobby og so kom Gudmundur at heilsa
Gudmundur og Benjamin beiggi til Jonathan
NÚ HÓSDAGIN 6 OKT KLOKKAN 13 ERU YVIR 31 HITASTIG OG VERÐUR TAÐ HELST 32-33
UM 1-2 TÍMAR, WOW
Næstu myndirnar


text:
Henda vikan hevur verið merkt av drotningavitjanini. Margretha drotning hevur vitjað kring landið, og móttøkan hevur, sum altíð, verið góð og hjartalig. Líkamikið hvørja áskoðan fólk hava um okkara politiska tilknýti millum Danmark og Føroyar, so plagar tað sjáldan at ávirka móttøkuna. Her snýr tað seg um tign og fólkaligheit, sum tað sømir seg einum framkomnum landi, ið fær almenna vitjan. Vit kunnu vera errin av, at samfelagið og myndugleikin altíð hava víst virðing, hóast politisk ósemja kann vera millum partarnar. Tað kjakið kann takast fyri seg, áðrenn ella aftaná, men ongantíð undir eini vitjan av ríkisovastum og stjórnarleiðarum.
Hesaferð var tó eitt pínligt undantak, tá løgtingsformaðurin noktaði at fara umborð á kongaskipið Dannebrog, har drotningin var vertur fyri einum almennum døgurða. Hann hevði einki ímóti at sita til borðs við drotningini, tá hann sjálvur var vertur, men hann vildi ikki við, tá drotningin var vertur.
Hetta er litið virðiligt – tað er beinleiðis primitivt og sýndi ikki ta tign, sum eigur at eyðkenna eitt politiskt framkomið land.
At løgtingsformaðurin umboðar Tjóðveldi, og vil úr danska ríkinum, kann ikki á nakran hátt rættvísgera atburðin hjá honum. Hvat um hann nú var løgtingsformaður í einum sjálvstøðugum ríki? Hevði hann so eisini noktað at tikið ímóti innbjóðingum frá politiskum mótstøðufólki, kanska ES-forsetanum, tí løgtingsformaðurin ikki vil kennast við ES? Tað hevði verið fullkomiliga burturvið og tekin um eina óbúna politiska áskoðan, har viðkomandi blandaði síni persónligu sjónarmið inn í leiklutin sum løgtingsformaður.
Løgtingsformaðurin skal megna at hevja seg upp um gerandis politiskt kegl, og heldur virka sum ein savnandi politiskur persónur, bæði innanhýsis á tingi og úteftir. Hann skal fara líka við andstøðu sum samgongu, og tað krevur ein heilt serligan politiskan myndugleika. Tískil er tað ofta so, at politikarar við drúgvum royndum fáa henda leiklut. Teir eru vanir við kegl, kenna tær skrivaðu og óskrivaðu reglurnar, og megna at geva sessinum tign og virðing.
Verandi løgtingsformaður er ikki nakar álvaungi í politikki, men hann hevur nógv politisk ár í sær enn, og hevur heilt greitt ikki skilt sín umboðandi leiklut. Hann er sami politiski buldribassi sum hann altíð hevur verið, og seinasta hendingin setir álvarslig spurnartekn við, um hann er egnaður at sita har. Hann burdi fingið eina breiða politiska reprimandu, eisini frá sínum egnu – tað hevði, um ikki annað, verið eitt plástur upp á sárið.


text:
Í 1982 legði ein av legendunum í donskum fakfelagspolitikki, Thomas Nielsen, frá sær, eftir at hava staðið á odda fyri LO frá 1967. Hann helt eina talu, sum neyvan verður gloymd í fakfelagsrørsluni, har hann reksaði úrslitini upp, sum vóru nádd hesi árini. Og serliga setningurin “vi har sejret ad helvede til” gjørdist eitt hugtak í danska málinum. Sigrarnir høvdu verið so nógvir, at trupult var at seta sær nýggj stór mál, hóast okkurt var, sum fakfelagsrørslan ongantíð rakk, millum annað búskaparligt fólkaræði.
Hvussu er og ikki, so kunnu vit staðfesta, at orðini hjá Thomas Nielsen kunnu tengjast at føroysku ferðavinnuni. Í nógv harrans ár hevur verið tosað um at menna ferðavinnuna, men tað hevur gingið striltið. Smyril Line og Atlantsflog hava gingið á odda, men onkuntíð hava brotasjógvar næstan forkomið okkum hesi flutningsfeløg, sum eru so týðandi í hesum samanhangi. Men nú loysnaði – um tað er eitt altjóða rák, sum hevur rakt okkum, ella tað er Visit Faroe Islands, sum eiga æruna saman við flutningsfeløgunum, ber til at kjakast um, men tað er so hent síðan Visit Faroe Islands sá dagsins ljós fyri nøkrum árum síðan.
Og nú floyma ferðafólkini inn yvir okkum, uttan at vit heilt eru klár at taka ímóti. Søluherrópini um at landið er “untouched” og “unspoiled” eru um at verða útholaði, nú ferðafólkini eru so nógv, at fólk kring landið eru farin at gera vart við sína ónøgd. Økini eru snøgt sagt ikki klár at taka ímóti, tí helst hevði eingin væntað hesi nógvu ferðafólkini.
Støðan í Føroyum líkist henni í øðrum londum, sum vit eisini vísa á í grein í blaðnum ídag. Í Barcelona hava mótmælisgongur verið við herrópinum “Tín marglætisferð, mín vanlukka”. Í Dubrovnik í Kroatia hevur býarstýrið eisini sett avmarkingar um, hvussu nógv sleppa inn í gamla býarpartin.
Her verður tosað og upprit lagt fyri á landsstýrisfundi, alt meðan onkur í Saksun er farin at styggja fólk við seyðabyrsu. Her má handlast skjótt, tí neyvan nakar er í iva um, at ein væl skipað ferðavinna kann gerast týðandi íkast til okkara annars so viðbrekna búskap.
Tað ræður um at smíða, meðan jarnið er heitt, og ansa eftir, at hesin inntøkumøguleiki ikki gleppur okkum av hondum av berum kleyvarskapi.


text:
– Jú jú, eg eri blivin havnarmaður við stórum H. Haldi enntá við HB, svarar Klæmint Weihe, tá vit standa uttanfyri snøggu húsunum hjá honum og konuni Ketty ovarlaga á Marknagilsvegnum.
Útsýnið er frálíkt yvir høvuðsstaðin, sum hevur verið hansara heim í tveimum umførum. Fyrst, tá hann sum unglingi fór úr Sørvági til Havnar í diomekanikaralæru hjá Marstein, og síðani hann so flutti heim aftur í 1981, eftir at hava lisið verkfrøði í Danmark og arbeitt har nøkur ár.
Klæmint Weihe bleiv ímyndin av SEV í trý tíggjuáraskeið. Hann gjørdist fastur stjóri sum 32 ára gamal í 1983, eftir at hava verið settur stjóri í eitt ár, og legði frá sær í 2007. Tá hann tók við, var vanligt, at tað vóru millum 200 og 300 streymslit um árið. Tá hann legði frá sær, var hetta komið niður á nøkur fá.
Ávirkar tað teg framvegis, um streymurin fer?
– Nei, ikki longur, men fyrsta árið, eftir at eg gavst hjá SEV, stakk eg upp frá og var klárur beinanvegin at ringja til Finn (Jakobsen, táverandi rakstrarleiðara hjá SEV, blaðm.) og annars taka telefonina, svarar Klæmint.
Brot úr samrøðu við Klæmint Weihe í røðini "Hvar blivu tey av" í Dimmalætting hesaferð


text:
Friður eina løtu, og eitt spennandi ár fyri framman ! 🙂
Her eru úrslitini frá svimjistevnuni sum Fuglafjarðar Svimjifelag skipaði fyri, í svimjihylinum í Fuglafirði, leygardagin hin 25. november 2017. Hetta var stevna fyri okkara yngstu aldursbólkar – 1, 2 og 3.
Her eru offisiellu úrslitini frá Føroya Opnu Masters Meistarastevnu 2017, sum Ægir og Svimjisamband Føroya skipaðu fyri í Klaksvíkar Svimjihøll, leygardagin hin 18. november 2017.
Tilsamans vóru vit 33 íðkarar og 9 lið úr 6 feløgum sum kappaðust tilsamans 103 ferðir í 19 kappingum, og har vunnu tilsamans 60 gullheiðursmerki, 28 úr silvuri og 10 úr bronsu.
Continue reading →
Her er startlistin til Føroya Opnu Masters Meistarastevnu 2017, sum verður í Klaksvík í morgin hin 18. november.
Continue reading →
Posted in Kapping
|
Tagged FOMM 2017
|
Sum nevnt í skrivinum um landsliðslegu, so skipar Svimjisambandið nú hóskvøldið hin 16. november fyri kunningarfundi um mentalvenjing, við ítróttarsálarfrøðinginum Jón Gregersen.
Continue reading →
Svimjisambandið skipar nú í vikuskiftinum fyri venjingarlegu í Klaksvík, fyri teimum svimjarum sum eru úttiknir til EM og NM/NJM 2017.
Vit fáa danska úrvalsvenjaran Bo Jacobsen heim at skipa fyri sjálvari venjingini, og hartil verða innsløg við ítróttarsálarfrøðinginum Jón Gregersen.
Continue reading →


text:
Á Góðskingarvirkinum hjá Bakkafrost á Glyvrum eru vanliga tvær vaktir til arbeiðis við uml. 300 starvsfólkum. Í sambandi við tillagingar av framleiðsluni á góðskingarvirkinum fara vit í eina tíð at koyra við einari vakt og tí eru 147 starvsfólk søgd úr starvi í dag.
Støðan er íkomin, tí vit í eitt tíðarskeið hava færri ordrar at framleiða. Hetta ger, at tað verður minni arbeiði og at vit tí eru noydd at gera tillagingar í starvsfólkahópinum.
Vit er sera hørm um støðuna og vit vóna, at virksemi er aftur á vanliga støðinum í seinnu hálvu av 2018.
Um Bakkafrost:
Bakkafrost er størsta alifyritøka í Føroyum. Samtakið hevur fulla virðisketu frá fóðri, smolt- og laksaaling, kryvjing, liðugvøruframleiðslu til sølu. Framleiðslan av mjøli, lýsi og fóðri (FOF) er á Havsbrún í Fuglafirði. Kryvjivirkini eru á Glyvrum og í Vági, meðan góðskingarvirkið er á Glyvrum, og alivirksemið er í Norðoyggjum, Eysturoy, Streymoy og Suðuroy. Høvuðsskrivstova felagsins er á Glyvrum. Samanlagt hevur samtakið 820 fulltíðar starvsfólk.


text:
Soppar
Soppar er en storur lívveru bólkur, sum hoyrur til biota, sum er tættari í ætt við djór enn plantur. Torført er at staðfesta, um teir eru plantur ella djór. Soppar vaksa væl í myrkja, slavna skógarbotninum. Luftin er tung av leyvi, ið liggur og rotnar. Soppasløgini eru fleiri enn 100 000. Í soppafylkinum eru til dømis bjølgasoppar, hýggjsoppar og hattasoppar. Soppar eru leyvgróplantur, felagsheitið á øllum einføldum plantum. Flestu soppar eru rotplantur, sum súgva rotin evni úr jørðini og eru soleiðis í lívskringinum í náttúruni. Summir soppar liva sum snultarar á dýrum og plantum. Nógv soppasløg vaksa í slavnum skógum og fruktagóðari jørð, serliga um heystið. Summir soppar eru etandi, aðrir eru sera eitrandi. Vit nevna nógvar soppar hundaland; hetta eru hattasopparnir. Ovasti parturin er hatturin, miðparturin er leggurin, og í moldini er leyvið, ið sýgur føðsluevni upp. Millum rukkurnar uppi undir hattinum eru grókornini, sum lætt spjaðast við vindi og spíra árið eftir. Nógvir soppar elva sjúkur hjá fólki, dýrum og plantum. Men nógvir soppar verða brúktir til brygging og baking. Gersoppar fáa t.d. breyð at ganga.
Mong soppasløg eru etandi og verða nevnd átusoppar. Summir soppar ikki bara smakka væl, men eru heilsugóður matur. Champignon verður dyrkaður í slavnum, myrkum húsum í mógvi og rossatøðum. Soppasavnarar leita hvørt ár eftir villum átusoppum. Men fólk, ið taka soppar úti, eiga at vera varin og duga á at skyna, tí nógvir átusoppum. Hvørt ár doyggja fólk av soppaeitran. Tann friði, reyði flugusoppurin er eitrandi. Hvíti flugusoppurin er so eitrandi, bara tú smakkar á hann, kanst tú doyggja. Tí er umráðandi ikki at taka hann. Hann líkist nógv champignon.
Føroyskir soppar[rætta | rætta wikitekst]
Í Føroyum vita vit um meiri enn 600 ymisk soppasløg, nærum helvtin av teimum eru hattsoppar, t.e. soppar við hatti og leggi. Hattsopparnir í Føroyum kunnu skiftast sundur í tríggjar nærum eins stórar bólkar alt eftir, hvar ið teir vaksa.
- Um leið 100 sløg av hattsoppum eri úr viðarlundum, har ið teir mest sum allir onkursvegna hava samband við trøini. Hetta eru somu soppar, sum vaksa í skógum aðrastaðni í Norðurevropa, men talið á sløgum er væl minni í teimum føroysku viðarlundunum, helst tí allar viðarlundirnar her eru úr hesi øldini. Skulu soppar flyta um so stórar víddir, tekur tað tíð, og harumframt krevja nógvir viðarlundasoppar at vøksturin hevur ávísan aldur, so ríviligt av deyðum bløðum og nálum er lagst um botnin. Tí kunnu vit vænta, at nýggj sløg framyvir fara at stinga seg upp í okkara viðarlundum.
- Okkurt um 100 sløg av hattsoppum eru á fjøllunum, og fleri teirra vaksa nær tengdir at lágu pílarunnunum, sum er her. Fyri tað mesta eru hetta somu sløg sum vaksa á samsvarandi støðum á Alpunum, í Noregi og Íslandi. Enn eru hesir soppar ikki nóg væl granskaðir hvørki í Føroyum ella úti í heimi.
- Endiliga vaksa okkurt um 100 sløg av hattsoppum á graslendi - á grønu líðunum á láglendi. Av soppunum á graslendi eru vakshattarnir teir litfagrastu. Her verður eitt lítið úrval lagt fram.


text:
Aggi Ásgerð Ásgeirsdóttir
Aggi Ásgerð Ásgeirsdóttir er føroysk listakvinna. Hon er fødd 1966 í Havn og býr nú á Argjum. Aggi hevur eisini búð í Danmark, har hon tók listarliga útbúgving og so búði hon nøkur ár suðuri í Vági, har hon hevði myndlistaverkstað í sama bygningi sum Ruth Smith Savnið heldur til. Í nøkur ár var Aggi forkvinna í felagnum, Skálin við Skálá, sum eigur Ruth Smith Savnið. Aggi fær íblástur ymsastaðni frá, eitt nú frá náttúruni. Fleiri av málningum hennara vísa smálutir av t.d. blómum.
Innihaldsyvirlit
Listaframsýningar[rætta | rætta wikitekst]
Aggi hevur luttikið í ymiskum listaframsýningum bæði í Føroyum og í øðrum londum. Eitt nú kann nevnast, at Aggi var gestaframsýnari á Heystframsýningini í Listahøllini á Tórshavnar Skipasmiðju, sum nú eitur MEST, og í Norðurlandshúsinum á heysti 2008. Ein av hennara málningum, sum nevnist Dilsea Carnosa/Kjøtblað (2007) og var við á framsýnigini, var nýttur sum kápumynd á bóklingi, sum var útgivin í sambandi við framsýningina.[1] Aftur í 2009 var Aggi gestaframsýnari á Heystframsýningini. [2]
Smyril M/S[rætta | rætta wikitekst]
Tá nýtt skip, Smyril, varð keypt til Suðuroyar leiðina í 2005, varð avgjørt, at ung føroysk listafólk skuldu sleppa at prýða skipið við teirra list. Aggi Ásgerð Ásgeirsdóttir er eitt av listarfólkunum, sum hava myndprýtt Smyril, tað gjørdi hon við myndarøðini "Carpe Diem". [3]
Skapandi spírar og Ung í Føroyum[rætta | rætta wikitekst]
Aggi Ásgerð Ásgeirsdóttir hevur verið leiðari av fleiri verkætlanum fyri ung, eitt nú hevur hon tríggjar ferðir verið verksmiðjuleiðari av verkætlanini "Skapandi Spírar", seinast var suðuri í Vági, tá Vágs Kommuna fylti 100 ár. Børn sluppu at royna seg sum listafólk og so var framsýning við listarverkum teirra. Í dag hanga fleiri av hesum málningum á Heilsumiðstøðini í Vági og prýða veggirnar í læknahølunum har. [4] [5]
Aggi var leiðari av myndlista verksmiðju í verkætlanini "Ung í Føroyum Suður" í 2007. [6]
Skúladepilin í Suðuroy[rætta | rætta wikitekst]
Aggi Ásgerð Ásgeirsdóttir er eitt av listafólkunum, sum fingu heiðurin at prýða stásiliga Skúladepilin í Suðuroy. Flestu av málningum hennara hanga í stóru kantinuni, har stór vindeygu venda eystureftir móti Hovsbygd. [7]
Útbúgving[rætta | rætta wikitekst]
Aggi hevur nomið sær holla útbúgving í Danmark, hon tók 5 ára útbúgving á Det Fynske Kunstakademi í Odense (1990-95) og eitt ára útbúgving á Billedskolen á Jagtvej í Keypmannahavn (1989-90).


text:
Aðalfundur hjá Miðvágs Bóltfelag
ítróttur13-01-2018 - 15:48 - Jóanis Albert Nielsen
Hervið verður lýst til aðalfundar hjá MB. Fundurin verður sunnudagin 28. januar 2018 kl. 16:00 í húsi felagsins. Heitt verður á allar limir at møta.
Skráin sambært Lóg & Viðtøkunum felagsins:
1. Forkvinna ynskir fundarluttakarum vælkomnum
2. Val av fundarstjóra
3. Ársfrágreiðing
4. Framløga og góðkenning av roknskapi
5. Uppskot til samtyktar
6. Áseting av limagjaldi
7. Val av nevndarlimi og tiltakslimum
8. Val av grannskoðara
9. Ymiskt
Vinarliga
Nevndin


text:
Tað var gamalt at taka saman um árið, sum fór. Vit, sum liva í nýggjari tíð, plaga eisini at gera tað sama, tí hesi fáu orð. Aftur í ár kunnu vit báðir, sum stjórna Vencli fegnast um, at tveir Venclar sóu dagsins ljós.
Beint áðrenn summarfrítíðina kom út Vencil 13. Eisini nevndur, Vencil guli.
Á ólavsøku skipaðu Føroya Fólkaháskúli og Vencil fyri tiltakinum Licentia Poetica. Licentia poetica byrjaði á Steinprenti, síðani varð farið í Bojsensgarð at lesa, og at enda lósu skøld upp á Býarbókasavninum. Myndafrásøgnin kann síggjast HER. Hetta er eitt tiltak, sum vit ætla at endurtaka komandi ár.
Í heystfrítíðini. Beint tá ið flettingin gekk harðast fyri seg, og myrkrið var við at koma á okkum, tá var Vencil bókmentaliga høvuðsnavnið á Mentanarvikuni í Runavík. Haldið varð hildið á bókasavninum við Løkin
Um somu tíð, sum Mentanarvika var í Runavík, tá kom Vencil á íslendska appu. Tað er Randi Ward, sum fekk okkum hetta í lag. Hetta er appa, sum kann takast niður á teldlar og snildfonir.
Og at enda. Beint fyri jól, tá kom Vencil 14. sprenfullur av dygdargóðum skaldskapi, sum heilt vist hevur ríkað jólini hjá teimum, sum hava ognað sær og lisið hann.
Báðar permurnar á Venclunum hava tey bæði ótrúligu fólkini, Fríða Matras Brekku og Jan Anderson, prentað á Steinprenti.
Vit vilja fegnir við hesum lítla innliti í, hvussu venclaárið hevur hilnast, ynskja vit øllum okkara lesarum, haldarum, listafólkum, stuðlum, prentarum, rithøvundum, rættlesarum og Føroya fólki eitt gott nýggjar. Vit takka so miriliga fyri tað brátt farna.
Gott nýggjár
Arnbjørn og Oddfríður


text:
Í dag kenna vit eftirvirkningarnar frá bumbubrestinum í Oslo og hópdrápið á Utøya. Vit kunnu ikki seta okkum inn í støðuna hjá teimum, sum varða av, men vísa teimum samkenslu og tankar í hesi sváru stund, kunnu vit gera.
Leygardagin 15. august í 1998 bresti RIRA, Real Irish Republican Army, eina bumbu í norðurírska býnum Omagh. Til hesa hendin skrivaði John Montague (1929) hesa yrkingina. Hóast støðan í Noregi ikki er hin sama, so er kenslan hin sama.
A respons to Omagh
All I can do is curse, complain.
Who can endorse such violent men?
As history creaks on its bloody hinge
and the unspeakable is done again.
With no peace after the deluge,
no ease after the storm;
we learn to live inside ruin
like a second home.


text:
Jan Müller
08.01.2017 - 14:45
Hóast stóra oljukeldan Rosebank skamt frá føroyska markinum varð funnin fyri meira enn 10 árum síðani og fleiri ferðir hevur verið raðfest aftanfyri aðrar oljuútbyggingar kring heimin, so ”spøkir” henda áhugaverda verkætlan í grannalagnum framvegis. Seinastu tíðindini frá amerikanska oljurisanum Chevron, sum verða endurgivin í skotska netblaðnum ”Energy Voice”, eru, at leiðslan í Chevron er nú aftur farin at hyggja við opnum eygum eftir einum spildurnýggjum framleiðsluskipi til Rosebank-kelduna.
Annars boðaði sama leiðsla herfyri suðurkoreansku skipasmiðjuni Huundai frá, at oljufelagið ynskti at uppsiga ein sáttmála um at byggja eitt FPSO framleiðsluskip til Rosebank.
Nú er so aftur aðrir tónar at hoyra. Umboð fyri oljufelagið sigur, at tey helst skjótt aftur fara at biðja um eitt nýtt tilboð uppá eitt slíkt skip, sum so kann standa fyri framleiðsluni á hesi tí størstu og næstu oljukelduni við føroyska markið. Rosebank keldan varð funnin í 2004 og síðani tá hevur verið kannað, hvussu ein útbygging skilabest kann fara fram. Umframt Chevron so eru eisini OVM, Dong og Suncore Energy partur av loyvinum. Tó liggur OMV í samráðingum við oljufelagið Sicca Point um at selja sín part.
Tað er einki yvir at dylja, at júst henda útbygging hevur eisini stóran áhuga fyri føroyskar myndugleikar og veitingarvinnuna í Føroyum, tí hon liggur so tætt við markið og kann gerast týðandi infrastrukturur fyri føroysk oljufund í framtíðini eisini. Og ein útbygging so nær Føroyum kann so eisini hugsast at fáa týdning fyri føroyskar veitarar av ymsum slag. Meðan alt hetta hendir so fyrireika føroyingar seg til eina nýggja útbjóðing á føroyskum øki, eisini tætt við Rosebank.


text:
Heiðursmerki frá drotningini
Lítil samkoma var í koplingarstøðini í Skálabotni í gjár – mánadag 8. januar 2018 – har Jóan Petur Hansen, montørur á Rakstrardeildini hjá SEV, fekk handað heiðursmerki frá hennara hátign Margrethu drotning fyri trúgva og drúgva tænastu hjá elfelagnum í 40 ár.
Jóan Petur Hansen byrjaði sum linjumaður hjá SEV 17. august 1977. SEV ynskir Jóan Peturi Hansen hjartaliga til lukku við heiðursmerkinum og øll góð ynski á leiðini frameftir.
Á myndini frá vinstru: Hákun Djurhuus, stjóri, Jóan Petur Hansen, Henrik Eskildsen, kaðal- og linjumeistari, og Jón Nielsen, deildarstjóri fyri elnetinum.


text:
Bakkafrost hevur ment seg frá smáum korum til í dag at hava 850 fólk í starvi. Virkið framleiðir føroyska vøru, sum verður heiðrað um allan heim. Samstundis er vøran heilsugóð og er á tremur við vitaminum og sýrum, sum myndugleikarnir viðmæla okkum at eta.
Í sjónum kring okkum svimur heimsins besti fiskur. Kaldi sjógvurin norðanífrá og flógvi sjógvurin sunnanífrá gera havið kring okkum serstakt. Her trívist fiskurin best. Tað er í hesum kringumstøðum, at Bakkafrost hevur sín heimavøll. Við hesum fyritreytum verður laksur aldur, sum er umbiðin um allan heim. Laksurin verður fóðraður við føroyskum fiskamjøli og fiskalýsi, og saman við kringumstøðunum er úrslitið, at laksurin frá Bakkafrost helst er besti og sunnasti laksurin í heiminum.
Laksur er ikki bara smakkgóður matur, men eisini heilsugóður matur. Laksur er feitur fiskur, sum inniheldur stórar mongdir av Omega-3 sýrum. Omega-3 sýrur eru góðar fyri hjartað, eyguni og heilan. Danska Sundhedsstyrelsen mælir til, at vit eta fisk sum høvuðsmáltíð tvær ferðir um vikuna, tí at fiskur er sunnur og góður fyri okkara heilsu.


text:
Svartkjaftakvotan hjá føroyskum skipum í ár er ásett til 215.807 tons, men nú verða 20.000 tons løgd aftur at kvotuni. Hetta kemst av, at rætturin at fiska 20.000 tons av svartkjafti verður seldur á uppboði. Tað sigur útvarpið hjá Kringvarpinum.
Umframt svartkjaft skulu makrelur, sild og toskur um royndaruppboðssøluna, sum so nógv rok stóðst av í løgtinginum. Tilsamans fevnir royndaruppboðssølan um 9.000 tons av makreli, 4.000 tons av sild og 3.000 tons av toski í Barentshavinum, umframt tey 20.000 tonsini av svartkjafti.
Fiskimálaráðið fyrireikar enn kunngerðina, sum skal skipa royndaruppboðssøluna.


text:
Varðveitingararbeiðini upp á Múrin í Kirkjubø lokin fyri í ár
15-09-2014
Múrurin
Seinasta heyst greiddi Fornminnissavnið almenninginum frá, at eftir at meiri orka varð løgd í konserveringsarbeiðini upp á Múrin í Kirkjubø, vóru úrslitini av varðveitingararbeiðunum vorðin rættiliga sjónlig. Hetta tí, tá ið veðurverja og arbeiðspallar vórðu tikið niður í parti av múrverkinum, stóð hesin múrurin berur eftir, væl og virðiliga konserveraður og múrkrúnan løgd við flagi. Nú konserveringsarbeiðini eru liðug fyri í ár, er henda myndin enn meiri týðilig.
Í apríl varð farið undir at seta upp arbeiðspallarnar fyri vesturendan av Múrinum, og vardi konserveringsarbeiðið fram til endan av august. Nú stendur allur vesturendin sostatt berur aftur, tó undantikið av sjálvum útnyrðingshorninum, ið tað av tekniskum orsøkum var mett skilabest at lata veðurverjuna standa til næsta ár, tá farið verður undir suðursíðuna.
Eins og undanfarin ár hevur ein annar liður í varðveitingararbeiðinum verið tær bygningafornfrøðiligu skrásetingarnar. Hesar skrásetingar leggja dent á siðsøgulig og byggilistarlig viðurskifti, sum taka atlit at, hvussu Múrurin er bygdur, hvussu múrverkið er laðað, og at skjalprógvað, hvat enn er til av upprunamúrverki og fugum.
Varðveitingararbeiðið verður lagt soleiðis til rættis, at bygningafornfrøðiligu kanningarnar verða gjørdar undan og saman við sjálvari múrkonserveringini. Tá ið hesi arbeiði eru gjørd, verður fyribils veðurverjan tikin niður so hvørt, og múrverkið fer aftur at standa bert og við flagi á múrkrúnuni.
Hóast arbeiðspallar í ár vórðu settir upp fyri høga arkadubogan, ið eyðkennir vesturendan, hevur borið til at vitja inni í Múrinum at skoða hetta undrunarverda fornminni okkara.
Onnur varðveitingartiltøk
Nú konserveringsarbeiðið upp á Múrin liggur í føstum kørmum, verður farið undir onnur varðveitingartiltøk komandi ár. Álitið, ið landsstýriskonan við mentamálum góðkendi í januar 2010, og sum arbeitt hevur verið eftir síðan, leggur dent á, at talan er um eina heildarætlan, har atlit verða tikin til øll fornminnini á miðaldarliga bispasætinum í Kirkjubø. Tí fara vit komandi ár at líta at lendinum úti á Líkhúsfløtti. Har stendur ein lítil kirkjutoft, nevnd Líkhús. Talan er helst um ta kirkju, ið umrødd er í brævi frá 1420, og sum tá er í gerð. Kirkjutoftin stendur inni á kirkjugarði, og enn síggjast leivdirnar av garðinum, ið umgirdi kirkjugarðin.
Hóast lítið hevur verið gjørt burtur úr hesi toft, er tað hon, ið hevur mestan tørv á umsorgan. Hon stendur ytst við sjóvarmálan, har havið – veður og vindur - í øldir hevur máað hesa fornu toft. Í dag standa bert 16 m eftir av niðastu umførum av norðurvegginum eins og partar av landnyrðingshorninum. Í 1940 gjørdi Jóannes bóndi eina roynd at tryggja toftina við at gera verjugarð fram við bakkanum undir henni, og helt hesin fram til uppgangin veturin 2008, tá neyðugt var at gera ábøtur á hann.
Løgd er nú varðveitingarætlan fyri toftina og lendið kring um hana. Talan verður um somu tilgongd eins og við Múrinum – tildekking, uppturking og konservering av múrverkinum. Eisini verður farið undir at rudda á kirkjugarðsøkium og at skipa tað. Hesi arbeiði eru mett at varða 3-4 ár.
Eins og undanfarin ár verður dagliga múraraarbeiðið upp á Múrin gjørt av múraravirkinum Sp/f Krossteig við Birgiri Krossteig úr Havn. Bygningafornfrøðiliga skrásetingin verður framd av Jónhild Johannessen, arkitekti, og serkøna konserveringsleiðbeining veitir Hans Frederiksen, konservator, frá fyritøkuni Nordisk Konservering í Keypmannahavn. Símun V. Arge, fornfrøðiligur ráðgevi og granskari á Søvnum Landsins, skipar og stendur fyri arbeiðinum.


text:
Lestrartíð: Verður lagað til næmingin, t.d. ber til at taka 9. flokk yvir 2 ár
Umsóknarfreist: Til ber at søkja alt árið. Upptøkuviðgerð til skúlan er vanliga fyrst í apríl.
Skúlabyrjan: august
Útbúgvingarstovnur: Dugni
Útbúgvingarstaður: Við Áir í Hvavík
Á skúlanum við Áir ber til at taka fráfaringarroynd fólkaskúlans (9. floks prógv).
Skúlatilboðini eru býtt upp í tveir flokkar; fyrireiking til 9. flokk og 9. flokk. Á henda hátt ber til at taka 9. flokk yvir 2 ár ella at betra um førleikar í føroyskum, donskum, enskum og støddfrøði, áðrenn byrjað verður upp á fulla tímatalvu í 9. flokki.
Arbeitt verður við førleikameting og at stuðla næmingum víðari í hóskandi útbúgvingartilboð eftir fyrireiking til 9. flokk ella 9. floks próvtøkurnar.
Skúlin er til fólk, ið vegna ymiskar orsøkir ikki hava eitt fullfíggjað fólkaskúlaprógv ella tørva møguleikan at betra úrslitini í fráfaringarroyndini til tess at koma víðari í lestur ella læru.
Á skúlanum verður dentur lagdur á, at fortreytin fyri at fáa fólk at samstarva og menna sínar førleikar er at viðurkenna tey fyri tað, tey eru, og tí viðurkennir dugni ymiskleika. Øll fólk hava evni til at taka støðu viðvíkjandi sær sjálvum og evni til at finna og menna sína styrki. Tí verður hetta arbeiðið gjørt í samstarvi við hvønn einstakan.
Á skúlanum er vanliga pláss fyri 32 næmingum. Pláss er fyri 8 fólkum at búgva á skúlanum.
Til ber at søkja, hevur tú rørslutarn ella lættari persónligar, sinnisligar ella sosialar trupulleikar.
Skúlin strembar eftir at menna næmingarnar og sjálvsálit teirra, so at teir kunnu koma aftur í tær avbjóðingar, sum samfelagið býður, og at teir har kunnu kenna seg væl.
Endamálið er at koma út á arbeiðsmarknaðin ella fara undir framhaldsútbúgving.
Dugni – www.dugni.fo


text:
Allir ferðaseðlar okkara eru talgildir og vera útflýggjaðir til viðskiftafólk okkara við telduposti. Tá ið tú hevur bílagt og goldið ferðaseðilin, verður hann alt fyri eitt sendur tær við telduposti.
Lágprís ferðaseðlar
Serligar treytir eru bundnar at tílíkum ferðaseðlum, og tí kunnu teir sum oftast, hvørki avlýsast, broytast ella afturrindast. Hetta merkir, at viðskiftafólkið sjálvt hevur ábyrgdina, um tað ikki, vegna seinking ella aðra orsøk, ber til at røkka næsta flogfarinum (ella øðrum ferðasambandi). Tað áliggur hinum ferðandi at hava øll neyðug ferðaskjøl tøk. Um tann ferðandi ikki kann byrja ella fullføra ferðina, orsaka av vantandi ferðaskjølum ella seinkingum, missir hin ferðandi rætt til ferðaseðilin og møguligt endurgjald. Hvørki ferðaskrivstovan ella viðkomandi flogfeløg hava ábyrgd av møguligum meirkostnaði, ið stendst av nýggjum flogferðaseðlum, gistingum, o.ø. sum kann íkoma fyri av hesari orsøk.
Gjalding
Flogferðaseðlar og gistingar, ið eru bílagdar á flog.fo skulu gjaldast beinanvegin. Gjaldast kann við VISA/Dankorti, Mastercard, Eurocard og flestu vanligum kredittkortum. Goldið verður umvegis DIBS (Dansk Internet Betalingssystem - www.dibs.dk). DIBS er góðkent av Nets (Fyrr PBS (Pengeinstitutternes BetalingsService).
Broytingar / avlýsingar
Tá ið ferðaseðilin er góðkendur, ber til at broyta hann við at seta seg í samband við flog.fo umvegis teldupost á: flog@flog.fo, ella við at ringja á telefon 318 319. Um flogferð og/ella gisting kunnu broytast, ella um ferðaseðilin kann avlýsast, verður - umframt møgulig onnur gjøld - eitt avgreiðslugjald á kr. 100,- lagt afturat hvørjum ferðaseðli.
Ferðatrygging
Mælt verður øllum viðskiftafólki til at bíleggja eina ferðatrygging, ið millum annað kann gjalda fyri útreiðslur í samband við óhapp ella deyða og fyri mist ella skatt viðføri.
Avlýsing av bráðsjúku
Mælt verður til at tekna eina trygging, ið tekur við, um ferðin verður avlýst, t.d. um bráðsjúka kemur í hjá ferðandi ella nærmastu skyldfólki teirra áðrenn fráferð. Tryggingargjaldið er 3% av ferðaseðlaprísinum, tó ikki minnið enn kr. 75,-.
Ábyrgd hjá flogfelagi
Luttakandi flogfeløg hava onga ábyrgd fyri hendingum, ið fara fram, tá ið tey ferðandi ikki eru umborð á flogfarinum hjá viðkomandi flogfelagi. Viðvíkjandi innskrivaðum viðføri verður víst til treytirnar hjá viðkomandi flogfelagi og til møguliga ferðatrygging.
Ábyrgd hjá viðskiftafólki
Viðskiftafólkið skal hava tøkt pass, sum hevur gildi, og neyðug visum og koppsetingarskjøl, sum eru tøk og dagførd. Til ferðir uttanfyri Evropa skal passið vera galdandi í minsta lagi 6 mánaðir eftir komu til ferðamálið. Eisini skal syrgjast fyri, at øll for- og eftirnøvn í ferðaseðlum og øðrum viðkomandi skjølum eru røtt, og at hesi samsvara við nøvnini í passinum. Um navn á ferðaseðlinum ikki samsvarar við navn í passinum, kann tann ferðandi vera noktað/ur innskriving á flogvøllinum. Ferðaskrivstovan tekur sær onga ábyrgd av møguligum avleiðingum av skeivum upplýsingum frá viðskiftafólkum.
Klagur
Møguligar klagur undir ferðini skulu handast flogfelagnum, umboð hjá fyrireikara á staðnum, fyrireikara ella ferðaskrivstovuni, so skjótt sum til ber, so trot/brek kunnu bøtast á staðnum, og við minst møguligum ampa fyri tey ferðandi. Um klagur verða handaðar beinleiðis til viðkomandi flogfelag ella umboð hjá fyrireikara á staðnum, eiga viðskiftafólk at tryggja sær prógv fyri, at møgulig trot ella brek, ið ikki kunnu bøtast á staðnum. Hetta fyri at tryggja skjalprógv í samband við møguligt krav um endurgjald. Vantandi klaga hevur ofta við sær, at rætturin til møguligt endurgjald fellur burtur.
Fráferðartíðir í ferðaætlan og ferðaseðlum
Fráferðartíðir í ferðaætlan og ferðaseðlum eru altíð lokalar tíðir. Eftir útflýggjan av ferðaseðlum og ferðaætlan kunnu broytingar í fráferðartíðini koma fyri. Hygg tí altíð væl eftir fráferðartíðini í ferðaskjølunum. Um tíðirnar ikki samsvara við upprunaligu bíleggingina, skal tú beinanvegin seta teg í samband við ferðaskrivstovuna, so møguligar villur kunnu rættast áðrenn fráferð.
Endurstaðfesting
Einstakir ferðaseðlar á handanhavs teinum (tað eru t.d. ferðir til Norður- og Suður Amerika og Avstralia) skulu endurstaðfestast seinast 72 tímar áðrenn heimferðin byrjar ella um ferðin verður avbrotin meira enn 72 tímar (t.d. í samband við sonevnt stop-over). Verður endurstaðfesting ikki gjørd, hevur flogfelagið rætt til at seta plássið hjá viðskiftafólkinum til sølu aftur.
Viðskiftafólkið kann í slíkum føri ikki seta fram endurgjaldskrav móti ferðaskrivstovu, flogfelag ella øðrum fyri avleiðingarnar, ið standast av hesum. Viðskiftafólkið kann fáa endurstaðfest ferðaseðilin hjá góðkendum ferðaskrivstovum. Vit ráða tó altíð okkara viðskiftafólki til at seta seg beinleiðis í samband við flogfelagið, sum flúgvast skal við. Tá fæst eisini kunning um møguligar broytingar í fráferðartíðum. Ikki øll flogfeløg krevja endurstaðfesting, tað er tó altíð ein fyrimunur at gera hetta.
Innskriving (Check-in)
Innskrivingartíðin er tann løta, tá innskriving seinast skal vera gjøgnumførd. Innskrivingartíðin í Evropa - tá ferðast skal innanfyri Evropa - er vanliga ein tíma og 45 minuttir áðrenn fráferð. Innskrivingartíðin til ferðir uttanfyri Evropa eru ofta nakað longri, vanliga tveir og ein hálvan tíma. Hetta er orsakað av herdum trygdartiltøkum. Kom til flogvøllin í góðari tíð, so tú/tit ikki koma ov seint til flogfarið. Tað kunnu vera langar bíðirøðir við innskrivingina og við trygdareftirlitið. Í ferðaætlanini, sum tú fær frá flog.fo, stendur at lesa um treytir í samband við innskriving og annað. Myndugleikarnir kunnu broyta hesar treytir við stuttari freist.
Skattir og avgjøld
Skattir og avgjøld kunnu leggjast afturat prísinum á ferðaseðlunum. Í einstøkum floghavnum, t.d. í Suður-Amerika og Afrika, skal rindast kontant fyri floghavnar- og/ella ferðafólkaavgjald á staðnum við komu. Hesi avgjøld kunnu tí ikki krevjast heimanífrá. Vanliga verður kunnað um tílík avgjøld í ferðaskjølunum. Einstøku londini kunnu tó við stuttari fráboðan seta í verk nýggj avgjøld ella hækka galdandi avgjøld. Hesi kunnu tí broytast frá bílegging til fráferð ella millum fráferð og heimferð.
Lógarval og varnarting
Øll endurgjaldskrøv og onnur krøv ímóti flog.fo skulu avgerast eftir føroyskum rætti. Rættarmál skulu leggjast fyri Føroya Rætt.
Flog.fo
Rundingur 20
FO-100 Tórshavn
Føroyar
V-tal: 541419


text:
Grand Prix kappingarnar hjá Smæruni
Ítróttafelagið Smæran hevur skipað fyri trimum Grand Prix kappingum í frælsum ítrótti. Síðsta kappingin var sunnudagin 29. mai á Tórsbreyt, og felagið sigur á heimasíðuni at eini 30 fólk høvdu leitað sær niðan/oman á Tórsbreyt henda dagin. Kapppingar vóru í renning, racerunning og longdarlop og vit skilja at kappingarnar eydnaðust sera væl.
Sofus Olsen, formaður í felagnum og Finn í Puntabyrgi handaðu heiðursmerki til vinarar eftir lokna kapping. Øll fingu leikmeti og vatn.
Úrslit og myndir eru at síggja á heimasíðuni hjá felagnum http://www.smaeran.net/
Kalendari
Slóðir
Innanlanda
- Ítróttafelagið Smæran
- Ítróttafelagið Svanur
- Ítróttasamband Føroya
- Meginfelag teirra brekaðu
- Javni
- Sjóndepilin
- Deyvafelagið
Nlsk. sambondini fyri brekað
Altjóða sambond


text:
Móttøka fyri A-landsliðnum hjá kvinnum á flogvøllinum
ítróttur12-06-2017 - 16:18 - Jóanis Nielsen
Í samband við at A-landsliðið hjá kvinnum í vikuskiftinum vann á bæði Grikkalandi og Finnlandi, og harvið spældi seg í undankappingina til EM 2018, skipa vit fyri eini lítlari móttøku í kvøld á flogvøllinum í Vágum, tá kvinnurnar koma kl. 19.45 við flogfarðinum hjá Atlantic Airways úr Keypmannahavn.
Hetta er ein týðandi varði á leiðini hjá føroyskum hondbólti, og A-landsliðið hjá kvinnum fær nú regluligar úti- og heimadystir komandi árið.
Vit bjóða ein kop av kaffi og okkurt afturvið, nøkur orð verða søgd, og høvi verður at práta við og heilsa uppá venjarar og leikarar.
Øll eru vælkomin.


text:
Roknast kann við, at einans 60 prosent av teimum skjótu tokunum og útvið helvtina av øðrum tænastum fara at koyra, sambært statsliga jarnbreytafelagnum SNCF, skrivar BBC.
Fakfeløgini mótmæla broyttar arbeiðstíðir, men ófriðurin snýr seg eisini um eitt størri mál, har franska stjórnin arbeiðir við einum lógaruppskoti, sum skal gera arbeiðsmarknaðin smidligari.
Lógaruppskotið kemur fyri franska tingið seinni í hesum mánaðinum, og tað hevur ført til mótmælisgongur fleiri staðni í París og aðrastaðni.
Franski forsetin Francois Hollande heldur fast við, at lógaruppskotið kemur fyri, hóast tað hevur verið ófriðarligt við mótmælisgongum í gøtunum upp undir EM í fótbólti.


text:
Gev bilinum eina kerliga hond
Her fært tú alt innan bonivoks og klárgerð. Hevur bilurin fingið lakkskaða, eru vit eisini til reiðar at hjálpa tær. Vit kunnu blanda óteljandi nógvar special- og standardlitir til øll bilmerkir og hjálpa tær eisini at finna fram til røttu útgerðina, tú skalt brúka til at gera eitt gott arbeiði, so sum sandpappír, masku, spartil, grundara, lakk og klárlakk.
Vit umboða DuPont Refinish, AutoGlym, 3M og 4CR, sum øll eru kend merkir innan professionella billakk marknaðin.
Hesir bilverkstaðir eru altíð
til reiðar at umvæla tín bil:
Askildsen-Bilar Sp/f
Slættanesgøta 9, Tórshavn
TEL 58 35 00
askildsen@askildsen.fo
Bil & Dekkverkstaðið Sp/f
v/John Heinesen, Klaksvík
TEL 45 69 59
bildekk@post.olivant.fo
Bilverkstaðið Sp/f
v/ H. J. Kollsker, á Hjalla
TEL 31 10 13 / 51 10 13
kollsker@post.olivant.fo
Klaksvíkar Autolakering Sp/f
Stoksoyravegur 56, Klaksvík
TEL 45 87 87 / 28 87 87
klautolak@klautolak.fo
Lakkerings og plátuverkstaðið
við Ánna 74, Norðagøta
TEL 44 27 29
Magnstøðin
v/Jákup Midjord, Trongisvágur
TEL 37 14 66 / 57 14 66
sit@post.olivant.fo
Reyni Service P/F
Vegurin Langi, Tórshavn
TEL 35 30 40
pat@reyniservice.fo
Sofus Hansen
Hetlandsvegur 12, Tórshavn
TEL 51 16 41
fuzzy_ih@hotmail.com
Snýr tað seg um smærri ella størri arbeiði, so er altíð best at tosa við fakmannin. Ein professionellur bilverkstaður kann klárgera bilin, rætta brek og umvæla tryggingarskaðar bæði hjá Trygd og Betri trygging.


text:
Tað er ikki tað fyrsta húsið í heiminum, sum er bygt við 3D-prentara, sum nú verður bygt á Norðhavnini í Keypmannahavn. Seinastu árini eru fleiri hús blivin bygd á hendan hátt.
Hetta er tó fyrsta hús ið verður bygt við 3D-prentara, ið eisini livir upp til byggireglur hjá ES. Tað skrivar DR.
Húsið ið verður bygt, er ein lítil kontórbygningur úti á Norðhavnini í Keypmannahavn. Húsið er arkitektteknað og hevur ongar beinar linjur, umframt hurðar og vindeygu. Sambært arkitektinum, Martin Tamke, eru nógvir fyrimunir við 3D-prenti, serliga tá tað snýr seg um at sniðgeva heldur serlig hús. Við 3D prenti skal betongi hvørki formast ella skerast áðrenn. Av tí sama fer eisini minni til spillis og ger tað meira burðardygt, umframt at tað gevur rúmd fyri at sniðgeva øðrvísi enn tað siðbundna.
Hóast 3D-prent kann opna nógvar hurðar innanfyri byggivinnuna, so metir Martin Tamke, at har enn eru avbjóðingar fyri framman. Enn er tað dýrari at nýta 3D-prent tøknina, enn at byggja vanligt. Martin Tamke heldur tí, at tað vera tær, heldur serligu, byggiverkætlanirnar har 3D-prent fer at vera ein fyrimunur, sum nú er.
Hann vísir eisini á, at hendan verkætlanin er sera týdningamikil, tí at hon livir upp til ES-krøv. Higartil eru fleiri hús blivin bygd á hendan hátt, uttan at atlit verður tikið til lógarkravda dygd.
Lítillátni heimstónleikarin
Ungi gøtumaðurin Ólavur Jákupsson hevur seinastu árini ferðast kring allan heim og spælt konsertir


text:
Sunnudagin, 1. oktober kl. 11.00, verður konfirmatión í Fríðrikskikjuni.
Komandi sunnudag er konfirmatión í Fríðrikskirkjuni.
Konfirmantarnir eru:
Petra Snorradóttir Jensen, Garðsendi 5, 700 Klaksvík. Dagurin verður hildin í kirkjukjallaranum í Fríðrikskirkjuni frá kl. 15.00.
Laila Olsen, Høganesvegur 13, 650 Toftir. Dagurin verður hildin í Missiónshúsinum í Æðuvík frá kl .17.00.
Mirjam Reginsdóttir Jacobsen, Gaddavegur 20, 655 Nes. Frá kl. 17.00.
Richard Højgaard De Franca, Toftavegur 23, 650 Toftir. Dagurin verður hildin í B68 húsinum frá kl. 17.00.


text:
Ferð og uppihald
øroyska Heilsumálaráðið hevur gjört ein bókling, ið m.a. greiðir frá gjaldinum fyri ferða- og uppihaldsútreiðslur hjá sjúklingum, sum verða vístir til sjúkraviðgerð uttanlands.
Ferðaseðil
Ferðaseðilin til Ísland og heim aftur fáa tygum ókeypis. Fyri børn undir 17 ár, fær annað foreldur somuleiðis ókeypis ferðaseðil.
Fylgjara við til sjúkuviðgerð
Sjúklingurin ferðast vanliga einsamallur til viðgerðarstaðið.
Um yvirlækni metir, at støðan hjá sjúklinginum av heilsuávum viðførur, at hesin ikki kann ferðast einsamallur, verður heilsustarvsfólk send við sjúklinginum sum fylgjara til viðgerðarstaðið.
Gera heilt serlig viðurskifti seg galdandi, kann ein persónur- vanliga avvarðandi- verða ávístur at fara við sjúklinginum sum fylgjara.
Sjálvboðin fylgjari
Sjúklingar kunnu tó altíð taka fylgjara við, og sjálvi bera kostnaðin. Í slíkum føri ber til at bóka ferðaseðil saman við sjúklinginum hjá Uttanlandstænastuni á Landssjúkrahúsinum.
Til ber hjá sjálvbodnum fylgjarar at bóka bústað á sjúklingahotellinum Park- inn hotell, við sjálvi at seta seg í samband við sjúklingahotellið á tlf: +354 543 6371/6372
Um tygum ynskja at búgva hjá familju ella øðrum, er eingin møguleiki at fáa endurgjald fyri hetta, heldur ikki fyri hýruvogn ímillum bústað og viðgerðarstaðið.
Landssjúkrahúsið hevur avtalu um shuttle service til og av flogvøllinum, galdandi fyri sjúklingar og avvarðandi sum sjúkrahúsið hevur játtað sum fylgjara. Fólk verða heinta á teirra bústaði. Sí faldara her.
Koyring til og av flogvøllinum (pdf)
Um ein ynskir at brúka bygdaleiðir, endurrindar Landssjúkrahúsið rutugjald frá busssteðgiplássi næst heimstaðnum til flogvøllin og heim aftur.
Heimferð
Um gjørligt verður heimferðadagur ásettur áðrenn fráferð úr Føroyum. Er ferðaseðilin opin, skal heimferð avtalast við Uttanlandstænastuna.
Uttalandstænastan
Tlf. 304500 lokal 1150, 1151, 1152
Telefontíð er mánadag til fríggjadag kl. 08:00-12:00
Leiðari er Hergerð Heldarskarð, sjúkraröktarfrøðingur hergerd@ls.fo
Klaksvíkar Sjúkrahús
Skrivstovan hjá fyristöðukvinnuni
Tlf. 454545
Telefontíð er mánadag til fríggjadag kl. 09:00-15:00
Leiðari er Jona Nielsen, sjúkraröktarfrøðingur.
Frá Vágum til busstaðin
Landssjúkrahúsið endurrindar ferðaseðil frá Vágunum til busssteðgipláss næst heimstaðnum.
Endurgjald
Tá tú ert komin heimaftur, skal tú senda ferðaseðlar/kvittanir við flutningsseðlinum til Fíggjardeildina á Landssjúkrahúsinum. Bókhaldið sendir tær peningin ið lóg/kunngerð heimilar.
At hugsa um innan fráferð
Áðrenn tygum fara til Ísland er gott at hugsa um:
- sjúkraváttan til arbeiðsstað ella Almannastovuna
- útreiðslur, ið skulu gjaldast hvønn mánað, t.d. olja, SEV, termin, o.fl.
- pass ella koyrikort (um tygum hava tørv fyri at fara í peningastovn)
Apotek og endurgjald fyri heilivág
Apotekið í Føroyum samstarvar við Landspitala apotekið, sum liggur í kjallarinum á sjúkrahúsinum. Tygum skulu brúka hettar apotekið, um eingin onnur avtala er. Almannastovan kann lata stuðul til heilivág og líknandi.
Er tað so, at sjúklingar mugu keypa heilivág uttanlands, sum stuðul longu er játtaður til, so fáa tey kostnaðin endurrindaðan.
Apotekið er opið kl. 08:00-15:30.


text:
Skrivað hevur Niels Uni » 10 nov 2008, 20:56
Vælferðin í einum samfelag verður mett út frá, hvussu tey, ið eru verst fyri hava tað. Eg vil virka fyri umstøðunum hjá okkara veikastu, teimum heimleysu.
Í Tórshavnar kommunu savnast heimleys úr øllum Føroyum, og sostatt er talið rættiliga høgt. Á valkaféini, sum vit skipaðu fyri leygarkvøldið, varð eg gjørdur varður við, at skúrurin á Skálatrø, sum tey heimleysu høvdu at vera í í dagtímunum, er tikin burtur. Hetta merkir, at ein stórur partur av okkara ringast stillaðu borgarum, einki stað hava at vera í dagtímunum.
Havi frá einum av verðandi býráðslimum frætt, at skúrurin var ein fyribils loysn, sum kommunan hevði gjørt í samstarvi við Reyða Kross, men at royndartíðin var av.
Eg kann ikki ímynda mær, hvussu støðan hjá hesum fólkunum er í bítandi kuldanum í dag. Veturin er longu komin, og eg kann ikki liva við, at borgarar í okkara kommunu hava tílík kor.
Vel meg í býráðið í morgin, og eg vil virka fyri, at tey heimleysu fáa eitt stað at vera í dagtímunum.
“I played for Liverpool for a few years and had some great moments. But when a club like Chelsea, with bigger potential, come calling, it’s hard to say no – especially when it looked impossible to win the league for Liverpool.”, Fernando Torres


text:
Tað er vanligt, at tá tú skal ringja til politiið, so er tað altíð umráðið t.d. 35 og síðani 1448. Hetta er galdandi í øllum ríkinum.
So er at spyrja, hví júst 1448 gongur aftur alla staðni.
Fyri mongur įrum sķšani skuldi ein politileišari finna fram til, hvat telefonnummar fólk skuldu ringja fyri at fįa fatur į politinum. Fleiri hugskot vóru frammi uttan at nakaš įvķst vakti nóg stóran ans. Politileišarin hevši ein vin, sum var biskupur og tį hesin varš spurdur um, hvat telefonnummar politiiš skuldi hava, so svaraši biskupurin beinanvegin 1448.
Hann vķsti til Markus 14. kap. 48 vers, har taš stendur:
Og Jesus tók til orša og segši viš teir: "Sum eftir einum rįnsmanni eru tit farnir śt viš svųršum og gųssum at taka meg.
Hevur įšur stašiš her į heimabeitinum, men eftir įheitan sett framaftur.


text:
Toppont
Toppont (frøðiheiti - Mergus serrator), eisini kallað stikkont, sagont ella tannont, hevur langt og klænt nev, so klænt, at rípur fáa ikki verið inni í tí, og har eru so spískar taggur í staðin. Steggin er sera skjórutur. Høvdið og ovasta á hálsinum er svart við sterkum grønum dámi, hálsurin niðari hvítur, bringan brún við svørtum blettum. Annars er hann mest flekkutur av hvítum og svørtum og gráum. Síðurnar eru gráskjónv utar og búkurin hvítur. Bøgan er mest morflekkut, men við hvítum litum á veingjunum og hvít í neðra. Bæði steggin og bøgan hava ein stóran topp aftur úr nakkanum. Um summarið líkist steggin bøguni.
Toppontin eigur her og har í Føroyum, stundum nærindis sjónum, stundum í tílíkum støðum sum villdunna. Eggini eru fyri tað mesta 8-10, hendir seg upp til 12. Ungarnir eru reyðbrúnir um vangar og háls, annars morflekkutir omaná, hvítir í neðra. Um samdøgur gamlir fara teir úr reiðrinum, og tað er ótrúligt, hvat eitt so lítið kann vera raskt og kringt. Alin høgar bakkar fara teir uppfyri við eitt hopp, og so skjótt teir eru komnir í ánna, duga teir at kava og taka sær maðkapirrur. Men í áum og vøtnum verða teir ikki gamlir, mamman fer til sjós við teimum, og har síggjast tey, um enn ótøtt, allan veturin. Floygdir ungar eru littir sum bøgan.
Sí eisini[rætta | rætta wikitekst]
Keldur[rætta | rætta wikitekst]
- Mikkjal á Ryggi: Fuglabókin, Dýralæra II. 1951.


text:
Fleiri kvøldskúlatilboð kring landið
Kvøldskúlarnir kring landið eru so smátt farnir í gongd. Í eysturoynni eru fleiri spenndi venjingar- og ítróttatilboð, har er m.a. fótbóltur, boccia, svimjing og ítróttur á skránni. Á heimasíðuni hjá Svani ber til at lesa meir um tilboðini.
Eisini í Klaksvík er ítrótta- og venjingartilboð til teirra, ið bera brek. Leygardag frá 18.00 til 20.00 eru svimjivenjingar á skránni og hósdagar er ítróttur og spæl í fimleikahøllini, og tað er frá kl 17.00 til 19.00. Og suðuri í Vági verður svimjing á skránni, tímin liggur mánadagar kl 20.00
Vit vóna at undirtøkan verður góð til tey ymisku tilboðini, og ynskja øllum góða eydnu við venjingunum.
Kalendari
Slóðir
Innanlanda
- Ítróttafelagið Smæran
- Ítróttafelagið Svanur
- Ítróttasamband Føroya
- Meginfelag teirra brekaðu
- Javni
- Sjóndepilin
- Deyvafelagið
Nlsk. sambondini fyri brekað
Altjóða sambond


text:
Sjósavnið á Argjum hevur fingið eitt nýtt ferskvatnsakvarium og fyri fyrstu ferð hava áarsíl, vatnsíl,
sjósíl og bleikjur úr føroyskum vøtnum og áum gjørt innrás á sjósavninum. Afturat
hesum boðar skráin frá rokaligum vatnrakettum og hópin av uppgávum.
Í heystfrítíðini hevur Sjósavnið opið frá mánadegnum 14. oktober til fríggjadagin
18. oktober frá kl. 11 til 16. Hesa vikuna vitja vit Sjósavnið fyri hálvt
atgongugjald.
Mánadag 14. okt – fríggjadag 18. okt
Kl. 11 – 16
Á savnsfagnaðinum er hálvt atgongugjald á Føroya Sjósavni.
Vaksin (15+) 20 kr
Børn (5-14 ár) 10 kr


text:
Starvsnevndin í Svimjisambandi Føroya hevur samtykt at taka út fylgjandi lið til Norðurlendsku Meistarastevnuna fyri Ung í Tampere í Finnlandi hin 9. og 10. juli 2016, og til Evropeisku JuniorMeistarastevnuna í Hódmezővásárhely í Ungarn frá 6. til 10. Juli 2016.
Til NMU 2016
Gentur
Alisa Vestergård (2003), Suðuroyar Svimjifelag
Brynhild Johannesen (2002), Suðuroyar Svimjifelag
Eyðrið Mortensen (2003), Havnar Svimjifelag
Karin Midjord (2001), Havnar Svimjifelag
Sólvá A. Sigurðsson (2002), Ægir
Súsanna Tummasardóttir (2001), Havnar Svimjifelag
Dreingir
Johan Dam (2002), Havnar Svimjifelag
Hugin Næs Lave (2001), Suðuroyar Svimjifelag
Rói Bech (2001), Suðuroyar Svimjifelag
Rókur Trygvason (2000), Ægir
Til EJM 2016
Gentur
Ásbjørg Hjelm (1999), Ægir
Jana Bjartalíð Thomsen (2000), Ægir
Sára Ryggshamar Nysted (2001), Suðuroyar Svimjifelag
Signhild Dánjalsdóttir Joensen (2000), Ægir
Vár Erlingsdóttir Eidesgaard (2001), Havnar Svimjifelag
Dreingir
Marius Ihlen Gardshodn (1998), Havnar Svimjifelag
Róland Toftum (1998), Suðuroyar Svimjifelag
Vegna Svimjisamband Føroya
Rókur í Jákupsstovu


text:
- Tíðindi, mentan og ítróttur
Í dag skulu tingfólk veljast í nevndirnar
Nógv tingfólk fáa fleiri enn tann eina nevndarsessin, tí tingið hevur sjey fastar nevndir. Í øllum nevndum uttan Landsstýrismálanevndini eru sjey fólk og sjey tiltaksfólk.
Nevndarsessirnir verða býttir lutfalsliga millum samgongu og andstøðu, sum plaga at vera hvør sín valbólkur.
Longu nú, góðar tvær vikur eftir løgtingsvalið, eru tvey tingfólk uttanflokka, Annika Olsen og Sonja Jógvansdóttir.
Sannlíkt er, at tær fara í valbólk saman við samgonguni fyri at fáa nevndarsessir. Tingfundurin byrjar klokkan 10.


text:
Katrine Gislinge er pianistur úr Danmark. Seinastu árini hevur hon ment stil at vera ein tann besti og mest framtraðkandi norðurlendski klaverleikarin i Evropa, sigur Norðurlandahúsið, har hon spælir konsert í kvøld.
Katrine Gislinge er útbúgvin frá danska kongaliga konservatoriinum og hevði sína fyrstu konsert í 1992. Síðani hevur hon lisið víðari hjá navnframum kalverleikarum í New York, Yale og London.
Hon hevur millum annað luttikið á týðandi festivalum, og hon hevur spælt saman við stórum tónleikarum og dirigentum. Harumframt hevur Katrine luttikið í hópin av útvarps- og sjónvarpssendingum, umframt at hon virkar sum dómari til fleiri stórar og viðurkendar klaverkappingar.
Hon er eisini at hoyra í Den Danske Klavertrio, sum hon mannar saman við Lars Bjørnkjær violinleikara, Toke Møldrup selloleikara.
Konsertin er eitt samstarv millum Norðurlandahúsið og Konsertfelagið og verður klokkan 19.30 í kvøld, tann 7. juni.


text:
Svimjisamband Føroya
ÍSF-Húsið, Gundadalur 2
Postmoga 1329
FO-110 Tórshavn
Telefon +298 607559
Fax +298 317559
ssf@ssf.fo
Banki: BankNordik 6460 - 1518455
Skrivstovutíð:
Mána- og fríggjadag kl. 9.00-12.00
Stuðlar
Lýsingar
-
Amboð
Category Archives: Felagsskapur
Pál Joensen svimur í Sørvági
Svimjisamband Føroya skipar fyri svimjidegi í Sørvági Í dag, mikudagin 7. apríl er Slóðaraskipanin hjá Svimjisamband Føroya aftur á vitjan í Sørvági. Hesuferð luttekur Pál Joensen eisini. Pál og venjarin Jón Bjarnason eru á veg til Suðurafrikanska meistarastevnuna, ið byrjar … Continue reading
Dagføring av kravtíðum og metlistum hjá SSF
Starvsnevnd SSF avgjørdi herfyri at ógilda tær kravtíðir sum vóru ásettar til HM í Shanghai í 2011, fyri í staðin at nýta nágreinliga tey krøv sum altjóða svimjisambandið FINA nú eftirfylgjandi hevur ásett. Starvsnevndin samtykti eisini formliga at nýta somu … Continue reading
Reglugerð um úttøku og kravtíðir
Á starvsnevndarfundi 7. oktober 2009 varð nýggj reglugerð um úttøku og kravtíðir sett í gildi.
Um aldursbólkarnar
Gevið gætur, at aldursbólkarnir ikki skifta sum fyrr við byrjan av svimjiárinum tann 1. september, men nú fyrst við árskifti.
Svimjiskúlin byrjaður
Svimjiskúlin er nú av álvara byrjaður. Men innan at øll hesu ungu kunnu fáa frálæru í svimjiskúlanum, so skulu venjarar útbúgvast.
Rókur í Jákupsstovu nýggjur næstformaður í Svimjisambandinum
Á eykaaðalfundi í Svimjisambandinum leygardagin 29. august varð Rókur í Jákupsstovu, av Toftum, valdur til næstformann í Svimjisambandinum.


text:
Kunningarstovan í Runavík
Heiðavegur 26
600 Saltangará
Tlf. +298 417060
kunningarstovan@runavik.fo
Heimasíða: visiteysturoy.fo
Kunningarstovan í Fuglafirði:
Á Bug
530 Fuglafjørður
Tlf. +298 238015
info@fuglafjordur.fo
Heimasíða: visiteysturoy.fo
Nes kommuna er limur í felagnum Ferðavinnan í Eysturoy.
Kunningarstovur í oynni
Kunning til tey ferðandi
Tvær kunningarstovur eru í Eysturoynni, onnur er í Saltangará og hin í Fuglafirði, sum hava til endamáls at kunna ferðandi um møguleikar og hjálpa veitarum at røkka longri.
Á Kunningarstovunum eru øll hugskot frá borgarum, í sambandi við ferðavinnuna og mentanartiltøk, vælkomin. Samstundis veita Kunningarstovurnar leiðbeining viðvíkjandi verkætlanum á hesum øki.
Kunningarstovan til endamáls at veita borgarunum tænastur og leiðbeining, tá ræður um kunning.
Øll eru vælkomin inn á gólvið ella at seta seg í samband við kunningarstovuna á annan hátt.


text:
Mezzoforte við 40-áradagskonsert í Føroyum
Stór konsert við kenda íslendska bólkinum Mezzoforte verður í Norðurlandahúsinum leygarkvøldið 14. oktober
Kinverjar vildu sleppa at framleiða kipsini
Áhugin fyri kipsunum hjá Leif Sørensen, sum hann fekk virðisløn fyri í farnu viku, er til, men enn verða tey ikki hópframleiddFyri haldarar
Bátur sokkin og maður saknaður
Klokkan tvey í nátt bar farmaskipið Mykines við ein lítlan bát í Skopunarfirði
Makreltilfeingið bara økist
Biomassin – tonsatalið – av makreli er øktur 13 prosent í 2017 samanborið við 2016. Eisini svartkjaftastovnurin er øktur


text:
Sjálvandi skulu lønir hækka í krónum
Prosenthækking merkir, at yvirlæknin skal hava 500 kr í lønarhækkan, hvørja fer arbeiðarin fær 100 kr, tað gevur onga meining. Eri púra samdur við 1. mai røðarnar í dag.
Vanliga enda lønarsamráðingar við, at lønirnar hækka við ávísum prosenti. Hetta gevur teimum hægst løntu tað størstu lønarhækkingina og økir harvið gjónna millum lág- og hálønt.
Í 2012 royndu vit at venda gongdini við at krevja at lønir hækkaðu í krónum. Fakfeløg hjá tí almenna, eisini hjá lágløntum, vóru alt enn fegin um broytingina og kravdu at koma aftur til prosenthækking. Nú er alt aftur prosentir og gjógvin vekstur.
Vit eiga frá almennari síðu beinanvegin at fara aftur til lønarhækking í krónum. Tað merkir at øll fáa líka stóra lønarhækkin, bæði tann lág- og tann hálønti.
Jørgen Niclasen, tingmaður


text:
Javnstøðunevndin hevur kunngjørt sína ársfrágreiðing fyri 2016. Millum annað hevur Javnstøðunevndin fyrr í ár lagt stóran dent á hvussu foreldrafarloyvið í Føroyum ávirkar javnstøðuna. Skipanin, sum hon sær út nú, førir við sær, at pápar í praksis bert taka 7% av farloyvinum, og kvinnur soleiðis ikki eru á arbeiðsmarknaðinum í nógv longri tíð.
Í ársfrágreiðingini kann lesast um øll mál og tilmæli hjá Javnstøðunevndini. Í høvuðsheitum mælir nevndin til, at Føroyar koma á sama stig sum hini norðurlondini, og at almenni myndugleikin:
- skal samskipa javnstøðuarbeiðið betri í einum munadyggum fakligum umhvørvi
- skal skilja sundur tann fremjandi partin av javnstøðuarbeiðinum frá kæruviðgerðini
- skal tryggja, at javnstøðuatlit altíð verða tikin við í lógarsmíði og fyrisiting
- skal virka ímóti mismuni ikki einans vegna kyn, men eisini eitt nú aldri, breki, uppruna, trúgv, seksualitet og kynsligum samleika
Hetta seinasta verður stuðla av einari kanning sum Gallup hevur gjørt fyri Javnstøðunevndina. 68% av teimum spurdu tóku undir við at javnstøðulógin í Føroyum átti at fevnt um aðra diskriminering enn kyn, sum t.d. húðarlit, aldur og brek.
Eisini mælir nevndin til, at kannað verður í hvønn mun tað við gagni ber til at krevja javnstøðuátøk og javnstøðufrágreiðingar frá størri fyritøkum, fyrisiting, útbúgvingarstovnum og øðrum viðkomandi pørtum, eins og vit kenna tað úr grannalondunum.
Ársfrágreiðingin hjá Javnstøðunevndini kann lesast her.


text:
Erlendur Simonsen hevur verið við hvørja ferð síðan 1998, svomið hevur verið um kapp úr Havn til Nólsoyar á Ovastevnu. Helst eru nógvu royndirnar komnar honum til góðar, tí Erlendur vann eisini kappingina í dag.
16 djarvir havsvimjarar fóru við streyminum suður gjøgnum Nólsoyarfjørð fyri síðan at vinna upp land og renna um heiðursportrið í Nólsoy, har sjálvt málið var.
Erlendur brúkti 1 tíma 11 minuttir og 3 sekund um teinin. Nummar tvey var Erling Eidesgaard (1:12:33), og síðan komu Benjamin Series (1:13:03), Oluf Færø, Erling Høgnesen og Evald Rasmussen. Fremsta kvinnan, Kristina Eliasen, kom í mál á sjeynda plássi við tíðini 1:17:53.
Teinurin um Nólsoyarfjørð er einar fýra kilometrar.


text:
Frá fyrstu løtu skapa poetiski tónleikurin og svørthvítu myndirnar ein heilt serligan dám. Men skjóta skiftið til litir órógvar meg eitt sindur. Eg hevði væntað eina meiri stiliseraða framseting, sum nettupp bygdi á hitt kornuta og svarthvíta, ið aftur bendir á minnismyndir, sum við sjóvarmálan seta hin einstaka móti tí almáttuga. Her er tað havið og aldurnar, um aldur og ævir. Filmsheitið gevur góða meining og spælir við í allari søguni.
Søgan er so sjáldsom og einastandandi at hon ber øllum, hóast frásagnarpersónurin er orðaríkari enn eg brýggi meg um. Íð hvussu er á stuttfilmi. Søgan flytur meg inn í ein dokumentarfilm, sum eg ikki hevði væntað at sæð við hetta høvið. Hinvegin skapar filmurin samstundis eitt spenni millum stiliseraðu tøgnina og streymandi orðini, har omman leitar út yvir havið og gevur tí, havinum, guddómliga og lekjandi kraft.
Havið fyllir nógv og hevur stóran týdning í føroyskari list. Hvørki her, ella úti í heimi, havi eg sæð eitt so einfalt og samstundis sterkt knýti millum hin einstaka og markleysa havið, sum hetta. Helst minnast øll Carsten Jensen, ið vitjaði her fyri stuttum. Tá segði hann at havið var psykopatiskt og hevði eina øgiliga, smildrandi ávirkan. Beint øvugt vísir hesin filmur havið sum hin lekjandi fylgisveinin.
Hvønn dag gongur frásagnarpersónurin fram fyri havið. Hetta repeterandi einfeldni minnir meg á Offrið (1986) hjá Tarkovskij, har undursøgan er um plantuna, sum veksur í steinoyðuni.
Allir liðir í filminum eru føroyskir og Heiðrikur av Heygum hevur fingið stuðul frá fleiri veitarum at gera filmin. Meir um stuðul til film niðanfyri.
Sakaris Stórá hevur áður fingið lovorð fyri stuttfilmin, sum enn ber norska heitið Passasjeren. Eg skal bara siga, at hetta er besti filmur eg havi sæð. Alt síðani eg sá hann, er høvdið fult av hesum filmi og tí, sum hann letur upp fyri.
Til sýningina í Norðurlandahúsinum hevði Sakaris sett føroyskan undirtekst til norsku taluna í filminum, sum tók seg væl út á stóra løriftinum og serliga væl í teim mongu hátalarunum. Undirspælda fylgispælið hjá Rasmussi Rasmussen var ein fragd at hoyra og tú legði til merkis smálutir sum bilmotorin, ið ikki skal hoyrast starta, hóast lykilin verður snaraður.
Sjálvfylgiligheitir verða kliptar burtur og skapt verður ein talandi tøgn, ið sum frá líður gerst hóttandi klaustrofobisk.
Sakaris Stóra gjørdi filmin á skúla í Noregi í fjør. Uttan skúla, undirvísing og ta útgerð, sum skúlin hevur ræði á, var filmurin neyvan gjørdur. Íð hvussu er ikki á so høgum tekniskum stigi.
Filmin havi eg ummælt á mínum bloggi 5. september 2009.
Katrin Ottarsdóttir x 3
Tá Katrin Ottarsdóttir fyri trimum árum síðani fekk trý ára starvsløn frá Mentanargrunni Landsins, hevði hon longu eina greiða ætlan. Einsamøll og við egnum kamera vildi hon lýsa trý føroysk listafólk. Trý ár eru liðin og uppgávan er lokin.
Føroyska umhvørvið er vorðið hópin ríkari við Katrinsa lýsingum av Hans Paula Olsen, Tóroddi Poulsen og Jóanesi Nielsen.
Hesin síðst nevndi varð sýndur í Norðurlandahúsinum. Stuttligt var at síggja at biip-sensur-ljóðini vórðu býtt um og plaserað betur, enn tá ið filmurin var frumsýndur fyri jól.
Sporini vaksa úr orðum haldi eg vera hin mest nærverandi filmin í hesi trýpartarøð. Ja, kanska yvirhøvur, tá ið vit hugsa um allar filmarnar hjá Katrini. Hon spælir sær, er leikandi løtt, og ikki minst í endanum, tá hon og Jóanes raka við ein kalkungarð onkustaðni við Sandá, dygst við kirkjugarðin.
Myndin av Jóanesi, sum hevur etið eitt grasstrá av grøvini hjá pápanum, stendur klár innan í eygnalokunum, meðan Katrin letur upp fyri innibyrgdum kalkunum. Jóanes sker í skellilátur og samanber sjálvuppgjørdu fuglarnar, ið ikki kunnu flúgva, við Carl Jóhan Jensen og Tórodd Poulsen.
Ein filmsleikstjóri, sum lokar ein film við kólandi kalkunum hevur alla virðing uppiborna. Tí er hetta hin best hugsandi endin á eini trýpartasøgu um samtíðarmentan í Havn. Vágið, men væleydnað.
Í frásøguligum stíli flytur Katrin seg nógv hesi trý árini. Frá tí eitt sindur stívt konstrueraðu lýsingini av Hans Paula, umvegis hin útilagna Tórodd, ið langtar heim eins og Regin Dahl undan honum, til hin leikandi lætta Jóanes, sum ikki bara er á heimavølli, men er vorðin heimaklettur í brimi, kenst ringurin hjá Katrini um tríggjar listamenn úr Havn á okkara døgum fullkomin.
Filmurin varð ummældur í útvarpssendingini hjá Suna Merkistein og Rúna Jákupson Studio 2 4. desember 2009.
Sporini vaksa úr stuðlinum
Allir tríggir filmar hjá Katrini Ottarsdóttir eru úrslit av almennum mentanarpolitikki. Vit kunnu halda fram og siga at allir teir tríggir nýggju filmarnir, sum sýndir vórðu í Norðurlandahúsinum týskvøldið, eisini byggja á tað sindrið av stuðli, sum er tøkt í hvørjum føri.
Nýggju filmarnir eru sjónlig prógv um at innan spírandi føroyska filmsgerð kemur hvør króna til sættis og sæst fleirfald aftur. Sjálvsagt skal høvið at sýna og síggja filmarnar eisini vera til staðar. Tí er at vóna, at ein árlig føroysk stuttfilmsstevna verður skipað, kanska kryddað við útlendskum filmum eisini.
Játtandi myndugleikar hava tøkk uppiborna fyri tann stuðul, sum higartil er latin føroyskum filmi. Men haldast má fram við enn dyggari átøkum innan film, sum er nýggjasta og veikasta listagreinin, og sum bara hevur fáar sýnisgluggar.
Fyri minni enn hálva millión kunnu landsins myndugleikar longu nú fylgja høvuðsstaðarkommununi og hennara stuðli til verkætlanina Klippfisk. Tað hevði verið ein góður løgasteinur, meðan vit bíða eftir einum føroyskum filmsgrunni.
Um dagarnar sýndu grønlendingar ein spælifilm á Sundance stevnuni hjá Robert Redford í Utah. Har savnast allir undirstreymar í heimsins filmsgerð. Think big – og lat tað so kava!
Nú søgurnar vella úr føroysku filmstólunum, er hann ikki langt burtur, hin føroyski filmsgrunnurin.


text:
11. mai 2009Nr. 50
Løgtingslóg um Búskaparráð, sum broytt við løgtingslóg nr. 139 frá 20. desember 2012
Samsvarandi samtykt Løgtingsins staðfestir og kunnger løgmaður hesa løgtingslóg:
§ 1. Landsstýrismaðurin skipar búskaparráð, hvørs uppgáva er at fylgja við búskaparligum viðurskiftum í landinum og koma við óheftari búskaparligari ráðgeving og frágreiðingum um búskaparligu gongdina.
§ 2. Ráðið hevur 3 limir, sum landsstýrismaðurin setir eftir tilmæli frá stýrinum fyri Fróðskaparsetur Føroya.
Stk. 2. Limirnir skulu vera búskaparfrøðingar við kandidatútbúgving frá hægri lærustovni.
Stk. 3.1) Limirnir í ráðnum kunnu ikki starvast í fyrisitingini hjá landsstýrisfólkunum ella starvast á Fróðskaparsetri Føroya.
Stk. 4. Ráðið skipar seg við formanni.
Stk. 5. Valskeiðið hjá Búskaparráðnum er 4 ár frá 1. januar 2009 at rokna.
Stk. 6. Fer limur úr ráðnum, áðrenn valskeiðið er úti, velur landsstýrismaðurin nýggjan lim, eftir tilmæli frá stýrinum fyri Fróðskaparsetur Føroya, fyri restina av valskeiðnum.
Stk. 7. Samsýningin til ráðslimirnar skal góðkennast av landsstýrismanninum.
§ 3. Búskaparráðið ger árliga tvær konjunkturfrágreiðingar, sum verða almannakunngjørdar 1. mars og 1. september.
Stk. 2. Búskaparráðið kann harumframt gera temafrágreiðingar og ráðgeva landsstýrinum í øðrum málum.
§ 4. 1 Fróðskaparsetrið røkir skrivarauppgávuna og dagligu umsitingina hjá Búskaparráðnum.
Stk. 2. 1) (Strikað).
§ 5. Henda lóg fær gildi dagin eftir, hon er kunngjørd. Samstundis fer úr gildi løgtingslóg nr. 120 frá 12. juli 1995 um búskaparráð, sum broytt við løgtingslóg nr. 74 frá 20. mai 1996.
Tórshavn, 11. mai 2009
Kaj Leo Johannesen (sign.)
løgmaður
/ Jóannes Eidesgaard (sign.)
Lm. nr. 132/2008
1) Broytt við løgtingslóg nr. 139 frá 20. desember 2012, har § 2 ljóðar soleiðis: “Henda løgtingslóg kemur í gildi 1. apríl 2013.”


text:
Sanniliga er seiggj í andstøðuni – og tað er bara byrjanin!
Jóannes Eidesgaard eftirlýsir í tíðargrein meira buldur og hugsjónarligt víggj frá andstøðuni, og hann samanber undirritaða og Aksel V. Johannesen við “sunnudagsskúladreingir”.
Stuttligt at síggja Jóannes í meira skemtiliga leiklutinum aftur. Vit kunnu taka táttin upp og spyrja, hvat Jóannes hevur ímóti sunnudagsskúlum? Og vit kunnu spyrja, um ikki støðan í veruleikanum er tann, at Jóannes hevur verið fyrstilærari í einum skúla, har hansara næmingar – Kaj Leo og Jørgin – nú eru útlærdir og fremja tað, teir hava fingið í beinið frá Jóannesi? Heldur skuldi hann havt sett teir í skammikrók, enn at geva teimum stjørnur og vald, sum teir nú misnýta í ólukkumát.
Lat meg geva Jóannesi rætt í tí, at hugsjónarligt orðaskifti og politikkur, eigur at mynda okkara arbeiði upp aftur meira, og at vit sum andstøðuleiðarar sjálvsagt eiga at vera í broddi fylkingar. Sjálvur skal eg ikki lata tað á mær sita.
Skapar óhepnar mýtur
Men tað er harmiligt, at Jóannes nú roynir at spinna eina mýtu um, at andstøðan ikki er virkin, ágangandi og hugsjónarlig. Tjóðveldi hevur undanfarin ár verið serstakliga virkið í andstøðu. Nú hava allir tríggir andstøðuflokkar samstarvað sera væl og í felag tikið dystirnar við samgonguna. Og allir tinglimir í andstøðu hava tikið sera virknan lut – ikki bert formenninir.
Orðaskiftini fyri jól um skatt, pensjónsskatting og fíggjarlóg, vóru bæði hartsláandi, prinsippiell og hugsjónarlig. Ja, eg havi ikki upplivað eitt so miðvíst og prinsippielt orðaskifti á tingi, síðani orðaskiftið um Caragata-álitið, og tá skattapolitikkur og tjóðskaparligu afturstigini vórðu framd undir ABC-landsstýrinum.
Stríðast á fleiri mótum
Andstøðan hevur eisini verið serstakliga virkin á øðrum mótum seinasta hálva árið. Vit hava í felag skipað fyri stórum mótmælistiltaki. Samstarvað og samskift við fakfeløg, vinnufeløg og ungdómsfeløg. Og vit hava skipað fyri eini serstakliga væleydnaðari ráðstevnu um fiskivinnupolitikk og fólksins ogn. Vit hava gjørt alternativ uppskot til bæði skattapolitikk og pensjónsmálið. Vit hava lagt alternativa fíggjarlóg fram í felag. Og vit hava lagt stór og prinsippiell mál fram á ting um øll týðandi samfelagsviðurskifti.
Tað er tó ómetaliga trupult at skapa yvirskrivtirnar og fáa áhugan hjá pressuni, tá tú ert í dysti við samgongufólk, sum als onga hugsjón bera fram, men tigandi byggja sítt grundarlag á egingirndina hjá nøkrum fáum. Har tað bert eru leiðararnir í flokkunum, sum onkuntíð svara við uppáhaldum og uttanumtosi, ið kundu staðið á einum Gajol-pakka.
Hugsjónarliga trotabúgvið
Vóni eisini, at nú Jóannes eftirlýsir hugsjónarligum stríði mótvegis hesum grova høgrapolitikki, at hann tekur í egnan barm.
Tá fyrsta ABC-samgongan setti seg við heimastýrisradiatorarnar í Tinganesi við Jóannesi sum løgmanni, siteraði eg Olof Palme, sum segði: “Í somu løtu teir sonevndu “praktisku” menninir vísa øllum hugsjónum og málum burtur av politiska pallinum, er rotið og forfallið byrjað í folkaræðinum”. Hetta vísti seg í ólukkumát at gerast veruleikin.
Teir “pragmatisku” politikararnir
Tað hugsjónarloysið og tann “pragmatiska” egingirndin, sum Fólkaflokkurin nú trumfar ígjøgnum við stuðli frá Sambandinum, Miðflokkinum og Gamla Sjálvstýrinum, er beinleiðis avleiðing av 8 ára stillstøðu og høgrapolitikki undir ABC-landsstýrinum.
– Har tað var formaður javnaðarfloksins sum avblásti stættastríðið…
– Stóð á odda fyri at stuðla høgravendum skattapolitikki og við lóggávu at eggja til lán og spekulasjón í virðisbrøvum…
– Sum kom við uppskotinum um at skatta pensjónir við inngjald…
– Skjeyt upp og hartaði fakfeløgini fyri ikki at vilja bróta 4 ára sáttmálan við landsstýrið og fara niður í løn…
– Sum legði uppskot fram um æviga rullandi fiskiloyvir, ið bert ein árvakin andstøða fekk steðgað í evstu løtu, áðrenn 3. viðgerð…
– Loyvdi bankunum at fara av landinum við øllum sínum skipanum…
– Tók allar heimildir frá Húsalánsgrunninum…
– Atkvøddi ímóti uppskotinum hjá Tjóðveldi um at kanna, hvussu kostnaðarstøðið kann minkast…
– Sum valdi Kaj Leo Johannesen í løgmansstólin og Jørgin Niclasen í landsstýrið…
– Og mangt, mangt annað, sum nú verður gjørt upp aftur ógvusligari í nýggja landsstýrinum.
Tað krevur eitt øgiligt arbeiði og upptak hjá núverandi andstøðu at fáa vent hesi vanlukkugongd, sum byrjaði í 2004. Og vit eru ikki meira enn byrjað. Men tað fer at eydnast við hugsjónum, dirvi og samstarvi.


text:
Amnesty International Føroya Deild
Um arbeiðið í Føroyum og í altjóða deildini. Vit arbeiða ímóti deyðarevsing og píning, fyri rættvísari rættargongd.
Fiskimálaráðið
Fiski- og sjóvinnumálum.
Fíggjarmálaráðið
Aðalráðið hjá landstýrismanninum í fíggjarmálum.
Hagstova Føroya
Almenni hagtalsmyndugleikin í landinum.
Landsverkfrøðingurin
Røkir myndugleikauppgávur, hevur um hendi planlegging og rakstur af vegum, ferjulegum og tyrlupallum, umframt nýgerð av vegum, málum viðvíkjandi havnum og samskipar nýtsluna av sundum og firðum.
Løgmansskrivstovan
Styðjar løgmanni í at skipa landsstýrisarbeiðið og hevur ábyrgdina av at fyrireika, fremja og hava eftirlit við teimum uppgávum, sum løgmaður hevur samsvarandi stýrisskipanini. Tær eru samskipan, uttanríkismál og fyrisiting.
Politiið í Føroyum
Fútaskrivstovan, politistøðin í Havn, sum er opin alt samdøgrið og 6 aðrar politistøðir kring landið.


text:
11. Mar 2017
Leygardagin varð kappast í landavegsúkkling. Næsta kapping og fyrsta landavegsúkklukappingin í hesum kappingarárinum.Uppmøtingin var góð og ikki færri enn ellivu súkklarar stillaðu upp, tá kappast varð í 70 km landavegsúkkling.Veðrið var gott, tó var eitt sindur av vindi við Norðadalsskarð tá menn stríddu seg á...
05. Mar 2017
Bert eitt sekund skilti nummar eitt og tvey í gjár, tá TSF skipaði fyri fyrstu súkklukappingini í hesum kappingarárinum. Árið byrjaði við einum einkultstarti, og kappast var á teininum millum Kaldbaksbotn og Kaldbaksbygd. Tað er ein teinur á 8 km. Teinurin skuldi...
09. Feb 2017
TSF hevur nú í eina tíð arbeitt við at gera kappingarkalendaran fyri 2017 kláran. Vit eru nú komin á mál. Vit endaðu árið í fjør við fimm einkultstartskappingum. Ein kann siga, at tað gjørdist eitt sera væleydnað tiltak, og tað tykist sum menn (og kvinnur)...
19. Des 2016
Tað var Dávur Magnussen, ið vann seinastu av fimm einkultstartskappingum, ið Tórshavnar Súkklufelag hevur skipað fyri í heyst.Leygardagin skipaði TSF fyri seinastu kappingini í Vetrakappingin 2016. Undan kappingini var Dávur favorittur at vinna kappingina, og tað bleiv sum fyrireikararnir høvdu væntað: Dávur kom, sá og...
04. Des 2016
Leygardagin 3. desembur skipaði TSF fyri 4. og næstseinasta umfar av Vetrakappingini 2016. Fimm kappingar eru, og í hesari kappingini er bara talan um einkultstartskappingar. Kappingin er ein liður í fyrireikunum til Oyggjaleikir, ið verða á Gotlandi komandi summar.Jógvan Højgaard vann sannførandi, og hetta er...
31. Okt 2016
Tað er ikki altíð at tað er so nógv at siga um eina Einkultstartskapping. Tað er súkklarin versus urið, og so er dagsformurin sera umráðandi. Teinurin, ið verður koyrdur er eisini av stórum týdningini. Teinurin leygardagin var sermerktur á tann hátt, at rutan var alt...
23. Okt 2016
Góð uppmøting og gott veður kann sigast um kappingina, sum TSF skipaði fyri ígjár, leygardagin 22. oktobur. Og so kann ein siga, at tíðirnar vóru eisini góðar, tá hugsað verður um, at kappingarárið 2016 er liðugt, og nýtt kappingarár ikki rættiliga er byrjað.Koyrt bleiv á...
03. Okt 2016
Tað stundar til Oyggjaleikir, sum í næsta summar verða á Gotlandi. Sersambandið fyri súkkling og triathlon, SST, verður væl umboðað, tí allar ítróttargreinar undir sersambandinum – súkkling, fjallasúkkling og triathlon – verða umboðaðar á komandi leikunum. Í hesum sambandi fer Tórshavnar Súkklufelag at skipa...


text:
Lions-prísurin, sum varð stovnaður í 1988, verður latin einum einstaklingi, stovni ella líknandi sum stuðul til granskingar- ella menningararbeiði, ið kann betra um lívskorini hjá borgarum. Og í ár er tað hepnast Lions Club Tórshavn at fáa sítt uppskot innstillað til prísin, ið sostatt endar í Føroyum.
Tað verður Føroya Barnaheim, ið fær tær 400.000 krónurnar, sum Lions-prísurin er í ár, og í tí sambandi fara Mortan Poulsen, fráfarandi forseti í Lions Club Tórshavn, og Hildur Hermansen, leiðari á Føroya Barnaheimi, um eina góða viku niður at taka ímóti Lions-prísinum.
Hetta hendir við stíli, tí tað verður hansara kongliga hátign, Heindrikkur prinsur, ið fer at handa prísin umborð á “Dannebrog”, sum tá liggur í Århus. Prinsurin er verji fyri Lions Club Danmark, og ein av uppgávunum er, at hann á hvørjum ári handar Lions-prísin.
Sansa-garður
Sum altíð, tá talan er um Lions-pengar, skulu teir fara til eitt vælgerandi og samfelagsbyggjandi endamál, og í hesum føri verður tað so ein spennandi verkætlan hjá Føroya Barnaheimi, ið kann njóta ágóðan av, at innstillingin frá Lions Club Tórshavn vann frama og tær 400.000 krónurnar koma hendavegin.
Í stuttum snýr tað seg um, at Barnaheimið hevur brúk fyri einum serligum sansa-garði, ið skal hjálpa børnum við umsorganarsviki at fáa eitt amboð, ið kann hjálpa teimum at menna eitt nú motorisku evnini, umframt heimafunktionell evni og somuleiðis kenslulig evni.
Millum annað hevur Lions Club Tórshavn í umsókn síni um Lions-prísin víst á, at felags fyri børnini, sum búgva á Barnaheiminum, er ein ovurhonds stórur tørvur á positivum upplivingum, tí tey annars hava upplivað lívið sum grátt og dapurt og uttan eitt innihald við meining í.
Sansagarðurin skal gerast á økinum hjá Barnaheiminum, og talan verður um fleiri tættir, tí tað snýr seg bæði um umhvørvi við gróti, eitt drívhús, rennandi áarløk og ljóðføri, sum børnini alt samalt kunnu fáa gleði og gagn av uttandura.


text:
Ein bylgja av yvirgangsálopum hevur gjørt Vesturevropa ótrygt at liva í. Soleiðis kennist tað í øllum førum. Men hvussu álvarsamt er tað? Hvat siga hagtølini? Tað hevur BBC nú kannað. Og rætt er, at byrjanin av 2016 hevur givið flest deyðsføll av yvirgangi síðan 2004.
Fyrstu sjey mánaðirnar doyðu 143 fólk av yvirgangi í Vesturevropa, og tað er eisini tað næsthægsta síðan 1980. Bara í 2004 doyðu fleiri, tá ið ein røð av bumbum rakti fleiri tok í Madrid, har 191 doyðu.
Hinvegin vísa granskararnir á, at 1970-árini høvdu fleiri ár við fleiri deyðum av yvirgangi, so støðan er ikki verri enn áður. Tá viðførdu stríð sum tey í Norðurírlandi og í Baskaralandinum, at nógv fleiri doyðu, og vinstravíðgongdir bólkar høvdu eina slóð av blóði eftir seg um alt Evropa.
Lítið av miklum
Tølini fyri 2016 gerast beinanvegin vegin nógv størri, um alt Evropa verður tikið við - og ikki bara Vesturevropa. Greiningarnar hjá BBC vísa, at tað doyðu 892 fólk um alt Evropa, Turkaland íroknað, fyrstu sjey mánaðirnar í 2016. Hetta ger 2016 til tað árið, har flest eru deyð av yvirgangi seinastu tvey áratíggjuni í heimspartinum.
Juli var altso eina sera dapur mánaður viðvíkjandi yvirgangi í Evropa. Talið á deyðum er kortini rættiliga lítið samanborið við restina av heiminum samanlagt. Hildið verður, at bara í juli mánað doyðu 1.580 fólk av yvirgangi um allan heimin. Av hesum vóru 30 prosent í Evropa – og “einans” seks prosent í Vesturevropa.
Í Baghdad doyðu til dømis 292 fólk, tá ið tey tann 2. juli keyptu inn áðrenn muslimsku halgidagarnar “Eid”. Tað eru næstan tríggjar ferðir so nógv fólk, sum doyðu í øllum Vesturevropa allan tann mánaðin.
Fólk eru óneyðuga bangin
Fólk eru óneyðuga bangin fyri yvirgangi, sigur Steven Pinker, professari á Harvard, sum granskar mynstur í harðskapi.
- Hóast allan tann óttan, sum yvirgangur skapar, so fert tú næstan heilt vist at doyggja av onkrum øðrum. Hetta er ein øgiliga lítil partur samanborið við aðrar hættir, sum fólk drepa hvørt annað – eitt nú kríggj, sjálvmorð og morð, bilvanlukkur og næstan øll sløg av vanlukkum, sigur Steven Pinker.
Hinvegin er meiningin við yvirgangi júst at fáa almenna umrøðu og skapa ótta, og miðlarnir siga neyvt frá hesum álopum, sum jú eru øgiliga syndarlig, hóast tey bara umboðar ein brotpart av tí av øðrum deyðshættum, ið lítla umrøðu fáa.
Seinastu tølini vísa, at meðan 175 doyðu av yvirgangi Vesturevropa tað seinasta árið, so vóru 4.000 fólk myrd, 19.000 doyðu av bilvanlukkum og aðrar vanlukkur stóðu fyri 126.000 andlátum.